text:
A TU PAR TU. Ce che a disaressin dal Friûl di vuê, chei che a àn fat la sô storie. Hasta la furlanitad (Tina ModottI)
Tina Modotti (Udin 1896 – Città del Messico 1942), nassude in Borc di Praclûs di une famee operarie e socialiste (il pari cjarpentîr e la mari sartore), e je deventade une icone dal mont de fotografie e dal cine dal prin Nûfcent. Spirt libar e rivoluzionari, anime colorade e plene di ferment, ancje se a scuele e promet ben e à miôr lâ a vore tant che bigate intune filandere par judâ la famee a tirâ sù i siei sîs fradis. Ma tal studi fotografic dal barbe Pieri e ven in contat cu la magjie des peliculis. A disesiet agns e decît di abandonâ il Friûl e il mistîr par lâ a vivi cun so pari, a San Francisco. Inte grande metropoli e ven in contat cul ambient artistic, leterari, teatrâl e politic di une Americhe miscliçade, plene di siums e di progjets par une gnove umanitât. Tal 1918 e maride il pitôr Roubaix “Robo” de l’Abrie Richey, che doi agns dopo le puarte a Los Angeles. E fâs subit fortune, ancje pe bielece de sô figure, cussì esotiche e diferente dal model nord american, di plastiche e cence anime. Plene di passions, femine indipendente e lontanone di ogni omologazion facile, e consumarà la sô vite viazant, scombatint, lassantsi cjapâ di gnûfs amôrs e di passions, che le puartaran, ae fin, a Città del Messico, là che e murarà in maniere ancjemò misteriose, probabilmentri vitime di une cospirazion politiche, stant che e jere masse indipendente e duncje scomude, cence cjadene ni control. La sô tombe, tal grant Panteòn de Doloresa, e puarte une epigrafe detade dal grant poete Pablo Neruda, là che ancjemò in dì di vuê si pues lei: “Tina Modotti, sûr, no tu duarmis, no, no tu duarmis: forsit il to cûr al rive a sintî cressi la rose di îr, la ultime rose di îr, la gnove rose. Polse dolcementri, sûr”. ❚
______
“Cjale li: bielis, zovinis, plenis di voie di fâ, indipendentis. Une gnove gjenerazion di fantatis furlanis, pronte par lâ ae concuiste dal mont!”. Tina e cjale sodisfate il grup di zovinis sentadis tal taulin di un bar, dongje de Universitât dal Friûl. In man, une tace di tequila. Une abitudin messicane, mi dîs, tirant a pet un zigar. Bielissime, misteriose, cun doi voi che a pandin pinsîrs, leturis, progjets. “Ce pensistu? Che o sedi tant diferente di chês altris fantatis furlanis che tal principi dal ‘900 a vevin la mê etât?”. E in efiets il pinsîr al cole sui albums di famee. La none, sô mari: façolet neri sul cjâf, grumâl neri. A vevin vincj agns, ma al someave che a ’nt vessint sessante di plui. “No stâ a fâti imbroiâ de aparence. Cjale i lôr voi. La lôr braùre. A tignivin sù la cjase cuant che l’om al lave ator pal mont. Fîs, nemâi, cjamps. Fuartis, libaris. Propit come me. Masse facil piturâ la femine furlane dai miei timps tant che l’agnul dal fogolâr. La buine massarie, la gjaline che e tâs cuant che al cjante il gjal, la mari laboriose. A son dutis fufignis, inventadis dai sorestants, di chê culture borghese e citadine che nus varès simpri voludis rassegnadis, ubidientis. Ma no sin mai stadis cussì”. O cjali ben Tina, il so cuarp plen di fuarce e di energjie, il lamp de sô anime che si pant fûr des ceis, neris tant che une gnot mai durmide. E mi rint cont che e à reson. Jê, cu la sô vite, e à fate une sielte radicâl, ma mighe tant lontane dal coraç di chês altris, chês che a son restadis a scombati inte trincee di cjase, sburtant il cjar de vite cun dignitât e orgoi. “Ma cjale lis zovinis di cumò: al bar, la vite lizere, bielis come une Primevere, ma mi somein un tic cliputis. Coloradis, ben tignudis, cul telefonut sul taulin. No ti parial che alc di ce che tu contis tu, sul valôr de femine furlane, si sedi pierdût dulinvie, in cheste gjenerazion disimpegnade, svelte a consumâ dut, che e à miôr no fâsi domandis, vivi dì par dì?”. Tina e glot intun colp il licôr de sô tace, e i voi mi somein ancjemò plui sflandorôs. Si lasse scjampâ une ridade: “Viodistu? Ancje tu tu sês il risultât di une culture tipichementri maschiliste. Tu sês un vecjo residui dal Friûl sotan e patriarcjâl, parcè che tu pensis par scheme predefinît. Come che probabilmentri a cualchidun i fas une vore di comut.” Le cjali cence peraule e o tenti une difese patetiche. Sotan a mi? Residui di ce? Ma se o stoi sbrissant adiriture sul troi de anarchie, une anarchie furlane ma pûr simpri contrarie a ogni sisteme! Mi cjape la man, me ferme, intant che a mots o cîr di dissegnâ tal aiar cuissà mai cuâl progjet, par fâi capî miôr il gno pinsîr. “Sta bon un moment. Cîr di capîmi, omenut. Cjale ben lis frutis. A son come lis nonis dal album che tu mi contavis. Ancje lôr a someavin incuadradis tal sisteme, cui colôrs scûrs, l’ategjament che al podeve someâ ubidient. E invezit, come che tu disis tu, a àn fat cuintri aes bueris de Storie come che nancje un centenâr di oms a varessin podût fâ. La aparence. La aparence ti stranìs. Ma e pues jessi une forme di protezion, par no dâ masse tal voli, par no atirâ la atenzion. A son secui che nô feminis furlanis si mimetizìn, tai curtîi, o tes cusinis, sul scjalin di un poç. Se plui sioris, gucjant intes aulis di un cjistiel. Ma intant o vin simpri pensât, resonât. Cirût di capî. O vin tirât sù i fîs come che o volevin nô. Tes nainis, dongje de scune, o vin platade dute la nestre rabie, il nestri marum. E cumò, no ti parial istès? Ma cjale ben chel taulin là che a son sentadis. Libris, gjornâi. Cjale chê morute: de borse i ven fûr fintremai la Patrie dal Friûl. Ce disistu po cumò, pandolo di un omenut?”. E vie une altre ridade, cu la tace che si jemple di gnûf. E je vere, e à propit reson jê, come simpri, come che nus à fat viodi e dimostrât cu la sô vite intense, plene di azion e di ideâi. Cuissà mai parcè che cualchidun al volarès che lis feminis furlanis, inte storie, a sedin cussì peadis a une forme che invezit no ur aparten gran. Bisugnarès pardabon fâ une indagjin serie, une volte o chê altre, su ce che à significât inte storie dal nestri popul chest caratar dut feminin, straordenari, tant libar di jessi adiriture rivoluzionari, in cualchi maniere. Pront a scombati par dimostrâ di vê reson. O varès voie di cjapâ Tina par man, di dâi une bussade par cheste cussience che mi à regalade. Ma dopo o pensi che mi sbelearès, cjapantmi par un maschilist che al pense dome a esprimi il so ategjament di potence e di superioritât. Ma no rivi nancje a finî cun chest pinsîr, che jê si è za sentade intal grup di chês altris frutis. A ridin, a si intindin. Lis separe plui di un secul di vite. Probabilmentri lôr a son nassudis tal 1996, cent agns dopo di cheste nestre bandiere di libertât. Ma insiemi a stan plui che benon. Che e vedi reson la Modotti? Ise duncje une lidrîs che no larà pierdude? E cuissà se jenfri di lôr no vignarà fûr une passionarie dal gnûf secul, buine ancjemò une volte di maraveânus, di fânus inamorâ di chê bielece straordenarie che lis feminis di chestis bandis a san pandi no menant il cûl intun concors pensât pai masclis, ma mostrant la lôr determinazion cu la fuarce dal sium e dal ideâl. Hasta la friulanidad, Tina! ❚
Angelo Floramo


c: text/html

text:
Un libri nus jude a tornâ a pensâ al “Model Friûl” e a un sium che al covente ancjemò
L’impuartant libri “Caro modello Friuli, Economia, Lavoro – Imprese e Credito dopo la crisi 2008 -2014” dal economist Fulvio Mattioni, al è stât volût a fuart de CISL di Udin che, di agns, si impegne par lâ di là dai stereotips, vint miôr cognossi la vere nature e la entitât de sfide in at par condividint la puartade e frontâle in maniere adeguade, cussì come che si à fat intal post taramot dal ‘76. La sfide, tant che chê volte, no je conzunturâl ma di sisteme, di model, di prefigurazion dal futûr.
VÊ UN SIUM
Di masse timp intal nestri Friûl al mancje un sium coletîf. Un sium tant che chel che al à prodot il “Model Friûl”, bon di creâ procès fantastics inte economie, intal lavôr, intes comunitâts e intes identitâts. Atenzion: fantastics, no fantasiôs. E tant reâi di jessi ricognossûts e preseâts in Italie e intal mont. Intai ultins 25 agns si à vût miôr, invezit, cori daûr ciertis ilusions tant che, par esempli, chê di une economie dute terziari e dute “new”, trascurant la economie reâl.
Si à pensât di rotamâ il setôr industriâl, di podê fâ di mancul di piçulis impresis, dai imprenditôrs e dai zovins. L’opuest dal Model Friûl, insume.
Bisugne bandonâ cun urgjence lis ilusions e al va cjatât fûr un gnûf sium coletîf bon di tornâ a dâi un fin ae nestre autonomie, e va furnide une identitât ricognossibile e spindibile ai risultâts dal lavôr nostran e al teritori, a van costruidis prospetivis pai zovins, cussì come che al à scrit ben il sociolic Bruno Tellia intal saç introdutîf al libri.
UN PIL IN SOFERENCE
Il libri al aprofondìs i aspiets leâts ae capacitât evolutive de economie locâl, fermantsi su la minôr capacitât di produsi redit. Il prodot interni sporc regjonâl, di fat, al è calât dal 12% intai ultins 7 agns. Si individuin inte sotvalutazion culturâl e politiche dal setôr industriâl, di une bande, e inte assence di une politiche industriâl, di chê altre, lis causis principâls de crisi in at: il trafic in esportazion al è calât dal 20%, a son caladis lis presincis turistichis e a son stadis pierdudis plui di 1200 impresis di manifaturis.
Si augurisi un pat strategjic tra gnove politiche industriâl regjonâl e sisteme finanziari locâl pe poie dai invistiments e pe difusion dai servizis finanziaris intes impresis piçulis e mediis, cemût che e pretint la politiche comunitarie.
A PAIN I ZOVINS
Il libri si ferme sui temis dal lavôr e de apartheid dai zovins. A paiâ la crisi a son soredut i zovins, tra i 15 e i 34 agns, cuntun câl di un tierç di chei cjapâts a vore in Friûl Vignesie Julie.
Al riclame lis consecuencis de disocupazion zovine di masse (4 voltis superiôr a chê medie), o sedi il pericul di une mancjade inclusion sociâl.
Al evidenzie la esplosion dai lavoradôrs sospindûts e cuvierts in maniere temporanie dai amortizadôrs sociâi ma a pericul fuart di espulsion dal marcjât dal lavôr. L’insiemi di disocupâts, avilîts e sospindûts, al à passadis lis 100 mil unitâts cuntun tas di disocupazion “slargjât” dal 16%.
Al dîs di une situazion che e à di stimolâ la creazion di aleancis sociâls interessadis a concentrâ lis risorsis disponibilis su la economie reâl, su lis impresis e sui lavoradôrs. E che e à di progjetâ un marcjât dal lavôr dulà che al sedi spazi pai zovins!
Il libri dal economist Mattioni al analize la prestazion economiche e di lavôr dal marcjât de nestre Regjon cence, però, lâ daûr ae rassegnazion e, anzit, al stimole a racuei e a vinci une sfide enorme: fâ i conts cu la realtât dal vuê, impegnant dutis lis energjiis par costruî un futûr miôr. Par fâ chest al covente tornâ a jessi un Friûl industriôs, competitîf e vitâl, bon di rinovament e di ricondusi a nivei sostignibii la burocrazie regjonâl ipertrofiche.
Insume, un Friûl che al sedi di gnûf sburt pal disvilup di dute la regjon e oportunitât pai zovins: un gnûf, ricjatât e rinovât “Model Friûl”. ❚
Roberto Muradore, Segretari Gjenerâl CISL di Udin

robotstxt: allowed

filter: keep


text:
LA POESIE. Gnot di Lui (1926)
Sore il mio cjâf ce grant sflurî di stelis,
ce sflurî di memoriis tal gno cûr!
E tu, malincunie, tu mi fevelis
cun chê tô vôs tant sglonfe di lancûr.
Chestis seris di lui culì son bielis,
e mi plâs tant di piardimi tal scûr;
ma il mio pinsîr ‘l è dut un svol di velis
che là, tra cîl e mâr, si dan daûr.
Giovanni Lorenzoni (1884-1950). Nassût a Gardiscje dal Lusinç, al à vivût e studiât a Innsbruck, prime di tornâ in Italie. Al è stât il prin president de Societât Filologjiche Furlane, fondade a Gurize intal 1919. Di lui no si pues no memoreâ il bielissim viers, une vore preseât de bande di Pasolini: “vuê mi cjante une odule tal cûr”. Lis sôs poesiis a son racueltis intes oparis Vôs dal Friûl e Chest miò cûr, buride fûr postume intal 1976, par cure de SFF. Al à vût publicât ancje prosis: La Madalene e Puare Pierine.
par cure di Laurin Zuan Nardin


text:
Il prin di Avrîl al è stât presentât un studi sul ûs dal ongjarês intes aministrazions publichis dal distret di Hargita / Harghita, in Transilvanie. La ricercje e je stade puartade indenant dal istitût pal studi dai problemis des minorancis e e studie sei la misure che lis aministrazions locâls e lis istituzions decentradis dal stât a garantissin i dirits linguistics, sei trop che la comunitât ongjarese e dopre la sô lenghe proprie intai rapuarts cu lis aministrazions publichis. Di une bande al ven fûr che l’ûs de lenghe intes aministrazions locâls al è avonde bon, cundut che intune buine part dai comuns dal distret (sù par jù il 40%) la modulistiche e lis comunicazions istituzionâls scritis no son bilengâls. La situazion e je plui dificile cuant che si à a ce fâ cu lis istituzions statâls decentradis. Lis conclusions dal studi, duncje, a son che la aplicazion de leç di tutele des minorancis e à ancjemò un sucès limitât. Par chest si domande di svilupâ cun plui fuarce in dutis lis aministrazions publichis dal distret la cartelonistiche, la modulistiche e la comunicazion istituzionâl scrite ancje par ongjarês. Si propon po ancje dai cors di formazion bilengâl obligatoris pai dipendents publics e un control intai ents decentrâts par controlâ che a sedin metudis in vore lis normis di tutele linguistiche.
Font: Divers.ro, 02/04/10


text:
Ai 8 di
Jugn a son stâts passe 150 mil i bascs che a àn rispuindût al apel
de organizazion Gure Esku Dago e si son dâts adun intune lungje
cjadene umane pe autodeterminazion che e à scjavaçât il Paîs Basc
par 123 chilometris, di Iruñea/Pamplona a Durango. La iniziative e à
vût une partecipazion che e je lade di là di ce che si spietavisi
al pont che in cualchi trate la cjadene umane e à vût di dopleâsi.
La manifestazion si è davuelte intune clime di fieste e e à vût il
so moment principâl tor misdì cuant che i partecipants si son dâts
la man par formâ la cjadene umane che po e je stade mantignude par
une miezore. In diviersis localitâts cjapadis dentri de iniziative i
organizadôrs a àn let un messaç là che si domande che ai bascs ur
vegni permetût di esercitâ in maniere libare il dirit di decidi il
lôr avignî.
Inte stesse
zornade, il dirit ae autodeterminazion al è stât al centri ancje di
une iniziative inmaneade dal Òmnium Cultural. Tor misdì 71
“castellers” (cjistiei di personis) si son jevâts ator pe
Catalogne, intes citâts plui impuartantis de Europe (Berlin,
Bruxelles, Gjinevre, Lisbone, Londre, Parîs e Rome) e fintremai
intes Americhis (Montréal in Québec e Santiago in Cile) par
sensibilizâ la opinion publiche internazionâl sul referendum pe
indipendence catalane dai 9 di Novembar che lis istituzions spagnolis
a vuelin proibî. Un “casteller” al è stât tirât sù ancje a
Iruñea cun chê di leâ la rivendicazion catalane cun chê basche.
Font:
Naiz:, 08/06/14; VilaWeb; 08-09/06/14; Jornalet, 09/06/14


text:
Declarazion universâl dai dirits dal om
La Declarazion universâl dai dirits dal om al è un document firmât a Parîs in France ai 10 di Dicembar 1948 e promovude dal ONU, che sburtà par fâle ricognossile e aplicâle in ducj i paîs dal mont.
Storie e disvilups[cambie | modifiche il codiç]
Vignude fûr daspò dai crimins e des atrocitâts avignudis inte Seconde Vuere Mondiâl, la Declarazion e fâs part dai documents fondamentâi pal ONU, insieme cul Statût inmaneât tal 1945. Di fat, al è un codiç etic di grandone impuartance, parcè che al è il prin document inte storie dal om che al specifiche i dirits di ogni persone, cence distinzions di paîs o di religjon. Al è duncje il pont finâl di secui di discussion filosofichis su etiche e dirits, al cuâl a 'nd àn cjapât peraule personaçs filosofs come John Locke, Jean-Jacques Rousseau, Voltaire, Immanuel Kant, e lât indevant fin ae etât contemporanie; une grande influence e ven ancje de Declarazion dai dirits dal om e dal citadin, inmaneade tal 1789 dilunc la Rivoluzion francese e i cui elements principâi a son stâts includûts in cheste cjarte. Altre ispirazion e je vignude dai Cutuardis ponts di Wooodrow Wilson (1918) e i cuatri pilastris des libertâts enunciâts inte Cjarte Atlantiche di Franklin D. Roosevelt e Winston Churchill intal 1941. Daspò di cheste Declarazion a son rivâts il Pat internazionâl sui dirits economics, sociâi e culturâi e il Pat internazionâl sui dirits civîi e politics, prontâts de Comission pai dirits dal om e adotâts dal ONU ai 16 di Dicembar 1966. La Declarazion e je la base di un grum des concuistis civîls inte seconde metât dal XX secul, e la base ideâl de Cjarte dai dirits fondamentâi de Union Europeane che e je il fondament de Costituzion Europeane.
Struture de declarazion[cambie | modifiche il codiç]
La declarazion e je componude di un preambul e trente articui che a afermin i dirits individuai, civîi, politics, economics, sociâi e culturâi di ogni om. La declarazion a pues jessi dividude par argoments: il preambul al elenche lis causis storichis e sociâls che a àn puartât ae necessitât di vê di un document di chest gjenar; i articui 1 e 2 a stabilissin i concets di base di libertât e avualiance (tornâts a cjapâ di chei tirâts fûr inte Rivoluzion francese); i articui dal 3 fintremai al 11 a stabilissin i dirits individuâi; i articui 12-17 a stabilissin i dirits di un om tai confronts de comunitât; i articui 18-21 a esprimin chês che di solit a son clamadis "libertâts costituzionâls", ven a stâi libertâts di pensîr, opinion, fede e cussience, peraule, associazion pacifiche. I articui 22-27 a presentin i dirits economics, sociâi e culturâi; par finî, i articui 28-30 a stabilissin lis modalitâts gjenerâls di ûs di chescj dirits e dulà che no si pues aplicâju.


text:
Ai 8 di Dicembar “Cercando Tina”
Apontament doman a Cjase Cavazzini cun “Cercando Tina”, un lavôr de compagnie AreaArea tra lis fotografiis di Tina Modotti. Un viaç tra cuarp, scolte, moviment e imagjinis al Museu di Art Moderne e Contemporanie, ae scuvierte de art de artiste furlane. Il spetacul al è in program ancje domenie, ai 13 di Dicembar, simpri a 15.30. Par viodi la esibizion al è previodût un biliet. Cul biliet al sarà pussibil viodi dome la mostre dedicade a Tina Modotti.
Scree ai 4 pe mostre su la art di Štěpán Zavřel
La associazion “Vicinie dai Crotârs”, in colaborazion coul Museu etnografic di Udin e il Museu Artistic Štěpán Zavřel-Spazi Brazzà di Murùs, al propon la mostre di grafiche e di ilustrazions “Luce e Paesaggi nel Natale di Štěpán Zavřel”. La esposizion, curade di Marina Tonzig, si scree a palaç Giacomelli vinars ai 4 di Dicembar a cinc sot sere (17.00) par restâ vierte fintremai domenie ai 17 di Zenâr.
In partence la gnove stagjon di Teatro Sosta Urbana
E torne une gnove stagjon di apontaments cun Teatro Sosta Urbana, manifestazion che e ponte a puartâ il teatri in lûcs no convenzionâi, a vivi i spazis che la citât e ufrìs, e a svicinâsi ae comunitât locâl. La prime part di cheste tierce edizion de iniziative e à par teme i “destins” e si davuelzarà dai 28 di Novembar ai 27 di Fevrâr. Vot i spetacui in program. Cemût che si diseve, si tache ai 28 di Novembar, a…
Indenant la setemane di “Nassûts par lei”
E je tacade la XI “Setemane Regjonâl Nassûts par Lei”, progjet puartât in dute Italie e ideât de Associazion Culturâl dai Pediatis, de Associazion Taliane des Bibliotechis e dal Centri par la Salût dal Frut par fâ cjatâ fruts e libris te prime infanzie. Ancje tai prossims dîs e fintremai a domenie ai 22 di Novembar la biblioteche civiche “V. Joppi” di Udin, la sezion Fantats, lis bibliotechis di circoscrizion e lis librariis de citât che si son zontadis, a…
Gnove mostre al museu Archeologjic
Il museu Archeologjic dai Civics Museus di Udin, in colaborazion cun la Sovrintendince Archeologjiche dal Friûl Vignesie Julie, al propon un percors che, partint da lis scuviertis archeologjichis e dal patrimoni culturâl une vore siôr de citât, al fasarà viodi il mangjà, i libris e i rituâi dai nobii furlans jenfri Cuatricent e Cinccent. Si presente cussì “Mense e banchetti nella Udine rinascimentale”, la gnove mostre dal museu Archeologjic, che e sarà inaugurade joibe ai 12 di Novembar aes 6…
Vinars al Menossi si invie “Friuli: natura e società”
Cun vinars ai 6 Novembar alì dal auditorium Menossi (vie S. Pietro 60) e partìs la edizion 2015 di “Friuli: natura e società”, cuatri incuintris proponûts dal assessorât comunâl pal decentrament e curâts de associazion Dopolavoro Ferroviario. Il prin apontament al sarà dedicât al “Cammino Celeste”, il percors a pît di Aquilee ae mont dal Lussari, contât di un video di Clara Magro. Si larà po indenant ai 13 di Novembar cun “Poesiis e fotografiis” presentadis dal circul fotografic dal…
Si scree vinars la esposizion “Mostre e Mostri”
A van indenant lis mostris di piture proponudis dal assessorât comunâl pal decentrament intai locâi espositîfs di vie Pradamano 21. Vinars ai 6 di Novembar a siet sot sere (19.00) si scree “Mostre e Mostri”, une serie di telis che a nassin dal impegn coletîf di une disine di zovins artiscj. La mostre si podarà viodile par dut il mês di Novembar il lunis di nûf di matine a misdì (9.00 – 12.00) e di trê dopodimisdì fin sîs sot…
Apontaments par sburtâ Udin come citât dai letôrs
“Une schirie di incuintris cu lis associazions e cui citadins par un confront sul avignî des bibliotechis di cuartîr e sul potenziament de colaborazion a pro de ufierte e de cressite culturâl de citât. O vin voie di jessi la citât dai letôrs, ancje a tacâ dai cuartîrs, che a puedin cjatâ intes bibliotechis dai centris di fonde par jessi comunitât”. Cussì l’assessôr comunâl pe culture, Federico Pirone, al presente “Udine città dei lettori”, il program di apontaments che si…
Sabide visite vuidade ae mostre su Tina Modotti
Il Servizi didatic dai Museus Civics al inmanee par sabide ai 31di Otubar, a cuatri dopodimisdì (16.00), une visite vuidade ae mostre “Tina Modotti. La nuova rosa” a Cjase Cavazzini. Il cost de visite al è di 5 euros (plui il presit de jentrade) e la prenotazion e je obligatorie cuntune mail a didatticamusei@comune.udine.it.
Apontaments ae scuvierte de Joppi
“Alla scoperta della Joppi”. Cussì si clame la gnove iniziative, mensîl, che e ven organizade de Sezion manuscrits e rârs par fâ cognossi cualchi test e documents pôc cognossûts. Pal apontament di doman, joibe ai 29 di Otubar a 6 sot sere in sale Corgnali, a saran analizâts Caterina Percoto e Pietro Savorgnan di Brazzà, intun percors jenfri viaç e scriture. A tacâ di cualchi letare, scambiade jenfri lis dôs personis, si viodarà il rapuart tra i doi che, ancje…


text:
Libri de Apocalìs
Il Libri de Apocalìs, clamât ancje Rivelazion (dal sostantîf grêc Aπokάλuψις, apokalupsis, che voltât al significhe " distaponament" , "disvelamint", spes doprât a proposit di rivelazions di nature divine), al è un libri che cun tantis ilustrazions o simbui al conclût il Gnûf Testament.
Propri a cause dai tancj simbui, al à dât lûc a diviersis corints di interpretazion.
Une fondade cognossince e une atente analisi de intire Bibie, nus permet purpûr di dâ il just significât, soredut tignint cont che lis scrituris a son ispiradis di Diu e il so proposit al è clarementri contignût dal libri di Gjenesi a chel di Apocalìs, cence contradizions.
Il scritôr al è l'apuestul Zuan, come che lui stes al declare e al precise di vêlu scrit cuant che al jere presonîr inte isule di Patmos, duncje probabilmentri ator il 96 d.C.
Lui al declare di vê vût visions par mieç di un agnul il cuâl lis ve di Jesus che a so volte al riferive chel che Diu i voleve trasmeti.
Contrariementri a chel che tancj a podaressin pensâ, il libri nol è stât scrit par spaurî la int, ancje se cetantis visions a puedin someâ spaventevulis, ma par confuartâ e incoragjâ chei che lu lein.
Contignût[cambie | modifiche il codiç]
Inte jentrade Zuan al nomene la font divine e il canâl zontraviers il cuâl i ven dade la rivelazion; po al cjacare di messaçs di Jesus a lis siet congregazions o glesiis:
- Efeso, par vie che a vevin lassât l'amôr che a vevin al inizi;
- Smirne, al ricognòs la lôr tribulazion e la lôr miserie;
- Pergamo, dulà che a 'ndi jere il centri de idolatrie;
- Tiatira, laudâts par il lôr amôr e fede ma costumâts parcè che a tignivin buine une femine (Gerabele o Izebel) che si vantave di jessi une profetesse;
- Sardi, che a veve la nomee di jessi vive, ma e jere muarte parcè che lis sôs oparis no jerin completementri fatis denant di Diu;
- Filadelfia, cognossude pe so buine condote
- Laodicea, che no jere ni cjalde ni frede
Po dopo la vision de santitât e de glorie di Diu. Ator dal so scagn a 'ndi son 24 vieris; al ven fûr un rodul cun 7 sigjîi che dome l'agnel (Jesus) al è bon di vierzi. A vegnin vierzûts i sigjîi:
Prin: al aparìs un cjaval blanc cun il so cavalîr par completâ la vitorie; Secont: un cjaval di colôr ros vîf che al gjave la pâs intal mont; Tierç: un cjaval neri che al dose il forment; Cuart: un cjaval tombadiç montât de Muart; Cuint: si viodin chei scjanâts a cause de peraule di Diu; Sest: un gran taramot che al met in bulidure i potents de tiere.
Daspò e je la vision di agnui che a intrategnin i cuatri aiars da la tiere, fintremai che a no vegnin segnâts i sierfs di Diu. Il lôr numar al è di 144.000.
A ven viodude ancje une grande sdrume di int di ogni nazion in pîts denant dal Agnel.
Al ven viert il setim sigjîl. Siet agnui cun 7 trombis a stan par sunâ.
Al sun des primis trê trombis, flagjei a si strucjin su la tiere.
Cuant che a sune la cuarte trombe un tierç dal soreli, de lune e des stelis a si scurissin.
Cul sun de cuinte trombe un astri al cole dal cîl e al fâs vignî fûr une plaie di cavaletis.
La seste trombe e anuncie il disleam di cuatri agnui che a son pronts a copâ.
Setime trombe. Vôs celestis a anuncin che il ream dal mont al è deventât il ream dal nestri Signôr e dal so Crist.
Al comparis un grant segn intal cîl: une femine che e parturìs un fi mascjo e un dragon pront a fâ fûr chest fi.
Lis interpretazions achì a son diviersis.
Cetantis organizazions a ritegni che:
la femine e figure la Glesie e e ven ancje aplicade a Marie SS, che je apont clamade ancje Mari di Diu.
Il dragon al è Satane il Diaul.
Il fi al figure il Messie.
Par altris invezit:
la femine e figure la "Jerusalem di Parsore", ven a stâi l'organizazion universâl di Diu, fate di creaturis spirituâls.
il dragon al è Satane il Diaul.
la nassite dal fi e figure la nassite dal Ream di Diu il re dal cuâl al è Jesus.
A ven po dopo une vuere in cîl, dulà che Michêl al sconfîç Satane che al ven butât jù e scaraventât dongje de tiere, e chest al cause grancj problemis.
Si viôt cumò vignî fûr dal mâr une brute bestie cun dîs cuars e siet cjâfs.
Secont cualchidun cheste e figure la potence dal mâl che e combat cuintri la Glesie.
Par altris invezit e figure specifichis potencis politichis mondiâl che a si sucedin intal cors de storie fin a nestris dîs e che a àn fat cuintri al popul di Diu.
A ven fûr dopo une altre bestie che e à doi cuars come chei di un agnel ma che e cjacare come un dragon.
Cumò l'Agnel al è sul mont Sion cun i soi 144.000 sovrans. Po dopo un agnul che al svole in mieç al cîl al fâs un grant anunci: E je colade Babilonie la Grande.
Cheste Babilonie par cetancj e figure Rome, mentri par altris e figure dutis lis falsis religjons dal mont.
A vegnin po dopo disvuedadis lis siet copis dal furôr di Diu. E scomence cussì une schirie di flagjei che a si scjariin su le umanitât necuitose.
Babilonie e cole e sei il sisteme politic che chel finanziari e comerciâl a fasin corot su di je, da le cuâl a tiravin fûr interès.
L'Agnel al bataie cun justizie, al sconfîç il dragon (Satane) che al ven leât par mil ains.
Dopo al ven il dî dal judizi di Diu, Ducj a vegnin judicâts denant di Diu, ancje i muarts risussitâts.
La muart a ven gjavade vie par simpri de tiere.
Si viôt la Gnove Jerusalem e dal scagn di Diu al ven fûr in flum di aghe vive, simbul de vite eterne.
Si conclût cuntun invît di trai gratuitementri a cheste font.
Utilitât[cambie | modifiche il codiç]
Il libri de Apocalìs e je la splendide conclusion de intire Biblie. In cheste maniere cumò si po capî sei il principi che il gran finâl.
Cuant che in Gjenesi si lei de comparse dal Diaul, si lei ancje che Diu al profetà che i sarès stât fruçât il cjâf. Il libri de Apocalìs al spieghe che Satane al sarà distrut.
Al inizi l'om disubidient al fo slontanât dal edenic arbul de vite, intal libri de Apocalìs a si viodin arbui di vite pe vuarision des nazions.
Il libri nus da une vision maraveose dal Ream di Diu e un cuadri complet de santificazion dal so non.
Dome Apocalìs nus da la vision complete de citât sante, la Gnove Jerusalem, in mieç a un "gnûf cîl" che insiemit a Jesus e formarà un gnûf guvier.
Chest guvier, come che al ribat il libri, al suiarà ogni lagrime dai vôi dal gjenar uman che al podarà vivi feliç in eterni su une "gnove tiere".


text:
Daûr di une inchieste davuelte dal istitût YouGov, il 63% dai citadins galês al vûl che il guvier al imbastissi un referendum sul aument des competencis aministradis de Assemblee nazionâl dal Gales. In pratiche, l’obietîf al è chel di rivâ a vê i stes podês che al à za il Parlament scozês. I doi partîts che a formin la aleance di guvier – i Laburiscj e i nazionalitaris dal Plaid Cymru – a son a pro dal referendum, ma prime di inmaneâlu a vuelin vê une cierte sigurece sul so risultât positîf. In dì di vuê, il 42% dai galês al è a pro di un aument des competencis, il 38% al è cuintri e, duncje, la bataie si zuiarà sul 20% di citadins che nol à ancjemò decidût cemût che al votarà in câs di referendum.
Font: Món Divers, 28/10/09


text:
Cui 18 di Novembar al è tornât fûr Foinse, il setemanâl par gaelic irlandês che al veve sierât cualchi timp indaûr. Il gjornâl, che si presente cuntune muse gnove sei te grafiche che tai contignûts, al ven dât fûr a gratis, une volte par setemane, cul cuotidian Irish Independent che al à passe 550 mil letôrs. Par cumò al jes cun 24 pagjinis a colôrs, ma e je la pussibilitât che al cressi se lis robis a laran ben. Cun di plui, si previôt ancje un suplement periodic (Foinse Óg) pensât di pueste pai fruts.
Font: Gaelport, 17/11/09


text:
domenica 9 ottobre 2016
Sunôrs dal cricâ dal dì
Al figote la gnot
Par parâle vie cun gracie.
La plete des nulis
Si plate daûr dai cops
E jenfri lis guselis
Di un peç
I sturnei za si preparin
A semenâ zarde
Tal cidinôr da la domenie matine
No sedi mai
Che la samence de Vierte
E cjapi
Su chest Otubar in vuaite
A spietâ la vuere
Di chest Unvier
Cui siei soldâts fats di fuee
Che e criche
E jerbe mute
Che no cisiche plui.
Scrit di gelo stellato a lis 13:16 0 salvadis che a vevin alc ce dî Etichetis: poesiis par furlan
domenica 2 ottobre 2016
Lis pignatis par Udinese - Lazio
Chest an mai, e in efiets, ti passe la voie.
Come îr, che si è lâts cjase cu la disperazion, par vê viodût une scuadre inferiôr e un public ancjemò plui inferiôr di lôr.
E alore lis padielutis.
Karnezis 3 su 5.
Parcè che al à cjapât trê goi ma no savarès ce colpe dâi. A jentravin di dutis lis bandis, ce che al veve di parâ lu à parât. Al displâs vê un puartîr cussî brâf che nol covente a nuie. Il cartel al jere par lui, ma no i à puartât fortune.
Adnan 1 su 5
Il problema nol è Adnan. Lui jal à met dute, e se un al dîs il contrari, al è un che a balon nol à mai zuiât. I problemis a son altris.
- Al zuie cu la pôre. Lu sivilin inmò tal riscjaldament. Nol à mai provât un dribbling, ma fat un cross che al vedi un sens (che che i è jessût al è dome stât un butâ la bale tal mieç e vê cûl) e cualsisei zuiadôr, zuiant cussì, al fasarà schifo. Ancje un brâf. Figurinsi un che nol à masse.
- Nol leve metût in campo. Se tancj dal public a àn contestât al è par cheste presince. Sin in 10000 di nô a viodi che nol è bon di difindi e nol è bon di proponisi. No sai se al pues lâ in miôr, par che a mi mi pâr vê limits ancje tecnics (pîts di ghise) ma al reste che Jachini al è mat a metilu (o pûr lu àn obleât, jessint che Adnan al puarte bêçs in dirits dal mont arap che lu cjale)
- al zuie fûr ruole. Simpri. Nol è fat par difindi. Se propit al pues zuiâ al è di ale, cuntun daûr che al à coions di cjapâ ancje il so omp cuant che lu piert.
Heartaux 2 su 5
Grant impegn, ma i mancje la velocitât e no tu puedis dai di marcjâ keità. Però dut ce che al podeve falâ, in fase di poiâ la bale, lu à fat. E alore... di ce stino a cjacarâ. Cjatâ alc altri? Angella al fasial cussì schifo? Sumosù---
Felipe-Danilo 2 su 5
Nol è facil zuiâ cence centricjamp. zuiâ che a àn simpri la bale chei altris. Però a son difensôrs che a valin di plui di ce che a àn fat viodi îr. O almancul, une volte al jere cussì.
Badu 2 su 5
Ancje chi, grande voie, ma no si cjate e il puest che al à tal campo di cuant che a si zuie cun kums, nol è plui il so. Ma provin a resonà cussì: e se lu vessin metût tal puest di Adnan o di Heartaux? Ma nol è un difensôr... E alore?! Al varès fat un figuron. In ogni câs, no si capis parcè che Fofana dopo dos bielissimis partidis al fas panchine...
De Paul 2 su 5
L'unic cui pîts bogns. gjenerôs, par che al cor tant. Ma un che intune scuadre cussì puare tecnicamentri jo no gjavares mai. E son 2 voltis che Jachini lu gjave prin di ducj... cence peraulis.
Kums 2 su 5
Il zuiadôr al è. Inutil, intal prin cuart d'ore al pareve pardabon vê cjapât in man la scuadre. Dopo al è sparît. Pierdût. Ma no mi sint di dâi tante colpe... Se si à voie di fâ sù alc cun lui bisugni disegnâ la scuadre intune cierte maniere.
Perica 2 su 5
Jo soi content che lui al fasi viodi che al à voie che si impegne che al cor come un mat e che ducj i batin lis mans e viva perica di ca, viva perica di là. Ma ancje chi, un che al zuiât a balon al sa che cori dibant nol covente a nuie. Miôr cori ben, cori cuant che al covente. Il torel tu puedis falu in alenament. Magari ti bataran lis mans un pôc mancul, ma tu fasaras cualchi gol di plui. Perdonabil parcè che al è zovin. E in ogni cas il mior in campo.
Zapata 2 su 5
Al sta zuiant ben, e al prove a fa ce che al à di fa. Ma fantats... cence fassis, un zuiadôr come lui al è inutil. E no îr lis fassis no lis vevin.
Konè 2 su 5
Tante voie. Masse voie, cualchi volte. E dopo tal secont timp, sparît. E al è cussì di un pies. Nol leve fat zuià. Al veve di jessi cambiât subit dopo tal secont timp.
Jankto e Penaranda 2 su 5
Tai pulcini al jere un frut une vore brâf a schivâ ducj. Al cjapave il balon e al tacave a driblâ ducj chei altris fin a stufâsi. Al segnave ancje, ogni tant. Eco. Tai pulcini. Chel frut cumò al fâs felicementri il contadin.
Jachini. 1 su 5
Ricapitolant.
Adnan e Kone no levin metûts e a levin gjavâts il prin pussibil.
La scuadre no à un modul o un schema o no à une idee di zûc.
Int come Fofana, o Angella, no si capì ce che a fasin in panche
Int come Balic no si capis ce che ju vin cjolts a fa
dopo il doi a zero no si capis ce che al spietave par cambiâ zuiadors che a jerin penôs
e ancje come preparazion atletiche, ducj che de Lazion a radoplavin, a corevin plui svels e no sbaliavin un passaç par che si no altri a vevin cualchidun a cui dai la bale.
A vevin cjolt un alenador, par il dopo guidolin, che al jere zovin, biel, cuntune idee di zûc e inteligjent. Si clamave stramaccioni, e cumò o rivin a capî che (al veve zuiadôrs piês di chei chi) trop ben che al veve fat.
Tifôs. 0 su 5
Se i zuiadors no vegnin a domandâ scuse e meti la muse ju insultin e scandalo scandalo vergogna
Se i zuiadôrs a vegnin a falu a fasin compagn.... Ma ce voleso?
A crodin di jessi a rome milan torin o ju di li, che si conteste dopo une partide lade mâl cence rindisi conte che int come Immobile, Keita, Felipe Anderson a son zuiadôr tecnicamentri e taticamentri superiôrs ai nestris e si varès di sostignî e no dai pal cjâf a un operaio che al cir di stai daur a un siôr.
Podopo a fasin cagadis come lâ vie dal stadio (vergnognôs, par che cussi tu insultis l'Udinese, e no i zuiadôrs o la dirigjence) un at di viliacherie cence pari. Robis copiadis dai scuadrons di fighets par simiotâ
A cjantin robis come no stranieri che le varan sintude di chei coions de television che a batin simpri il clout su chê robe (salvo dopo sivilà Lodi se al ves di zuiâ, o pûr bati lis mans come mats a Perica par che al cor dibant). Un zuiadôr brâf al è un zuiradôr brâf. Nol à colôr ni bandiere. Sarès ore di començâ a capîlu.
Insome. O sin l'Udin. O sin une scuadre che e à di salvâsi. Cun zuiadôr che no son i plui fuarts dal mont. Se tu âs voie di vinci ogni domenie tife juve, e stin ducj miôr. Tant il colôr al è chel.
E sarès ore di finîle ancje cul devi spendere, coro avonde ridicul e ofensîf par zuiadôrs che a puedin deventâ bulos ma cussì, cun cheste tifoserie, no lu deventaran di sigure. (Jo mi visi simpri che Sanchez (Sanchez!) lis primis voltis che al zuiave e al tignive dome la bale al vignive sivilât)
Al è dut.Ancje masse.
Scrit di gelo stellato a lis 12:49 0 salvadis che a vevin alc ce dî Etichetis: cartei da l'Udinese, Pignatis de Udinese
sabato 1 ottobre 2016
I voi dal gno paîs
I voi dal gno paîs
A son zâi, cence palpieris,
A son sacs di scovacis
Che ti zimiin dut un dret
Di gnot
In spiete di sei sierâts
Par simpri
Dentri 'tune scjate di refudums
Che a svee lis passaris
E i colomps.
I voi
Dal gno paîs a son barcons
Che no tu sâs se a cjalin
Bande fûr o dentri
Scûrs
Di no savê
Par no savê
Dentri ce ch'al è
Che al plate e al strissine
I pîts viers i cjantons.
I voi dal gno paîs
A son simpri mancul
Sentâts di fûr simpri
Mancul clârs e cence grispis
A son cualchi volte doi
Doi sôi
I miei
Che si spicin, cence ocjâi
Par viodi il cori dai gnotui
Tes lôr ombrenis sul pedrât.
Scrit di gelo stellato a lis 10:34 3 salvadis che a vevin alc ce dî Etichetis: poesiis par furlan
sabato 17 settembre 2016
Soi stuf
Stuf di chei che a ridin,
intant che mi fevelin
E ancje di chei che a fevelin
Masse o masse svelts
Soi stuf
Stuf di chei che àn lis sachetis
Lis sachetis dai bregons
plenis di resons
E soi stuf di chei che a àn di vietâ
vietâ dut
vietâ simpri
simpri vietâ
e che se a podessin
a vietaressin
ancje di lâ a cagâ
che po
al è dulà che ju mandarès
Soi stuf
Stuf di chei si stufin
Ma di plui soi stuf di chei
Che no si stufin mai
E soi stuf dai nemîs
Ma ancje dai amîs
Che non ai mai vût.
Scrit di gelo stellato a lis 10:59 0 salvadis che a vevin alc ce dî Etichetis: poesiis par furlan
domenica 31 luglio 2016
La Lune parsore Sclaunic
La Lune parsore Sclaunic
No à mai la stesse muse.
No è une sisile
Ch'e bastís il mont a ogni Vierte
No une palanche
che cole tal cjapiel di un mat.
La Lune parsore
Si cjape da dî cui gnotui,
Si remene ca e là su la Ledre,
Sui soi comedons strissinâts daûr dai orts.
La Lune
No 'ûl nissune gnece
O gnoce
No 'ûlarès neancje
Chest cjantâ di gri
Che al centene e polse,
Ma a lui,
Come a la Lune,
Platât te miôr cise de place,
No i comande nissun
E nissune.
***
La Luna sopra Sclaunicco
No ha mai la stessa faccia.
Non è una rondine
Che cuce il mondo a ogni primavera,
Non un soldo
Caduto nel cappello di un folle.
La Luna sopra
Si azzuffa coi pipistrelli,
Si rotola qua e là sul Ledra,
Sui gomiti trascinati dietro gli orti.
La Luna
Non vuole nipoti o nozze
Non vorrebbe nemmeno
Questo cantar di grillo
Che assorda e riposa,
Ma a lui,
Come alla Luna,
Nascosto nel cespuglio migliore della piazza,
Nessun comanda
Nessuno e nessuna.
Scrit di gelo stellato a lis 13:15 2 salvadis che a vevin alc ce dî Etichetis: poesiis par furlan
sabato 16 luglio 2016
Une matuçade
Forsit dôs voltis, spietant l'an che no tu rivarâs a fâlu plui.
Tu âs un zenoli a tocuts, ma baste peâlu strent.
Tu varessis milante robis di fâ a cjase, ma tu pensis che a puedin spietâ.
Tu âs la fortune di no lavorâ une zornade ju pe setemane e alore, tu decidis che ancje chest an e je vignude la ore di lâ sul Palâr in biciclete.
La strade je simpri chê: Sclaunic, Feagne, Majan, Osôf, Trasagas e Dalès.
A son 50 km, cuasi ducj di rive sù, e a fâju cuntune mountain bike di 200euros e 2 rais rots nol è di inteligjents, ma se no, ce matuçade ise.
Tu vâ costant, ancje se no planc. A covente la musiche tes orelis. Random. E tu vevis di partî almancul a sis e mieze, e in efiets, a cinc e mieze tu jeris za in pîts, ma dopo, vustu fâ di mancul di gjolditi la gulizion cu la marmelade di brugnui e i uciei che a cjantin? vutu fâ di mancul di bagnâ i pevaroncins e lava i plats? E di lei une conte intant che tu caghis?
E podopo ti capite di dut, la bici di pompâ, il russac di preparâ e soredut il cafè che tu decidis di fâ par i vecjos, jessint che no si sa cemût a son inmò tal jet, e par agnorums a son lôr che t'al àn fat a ti e e je simpri ore di ricambiâ.
E dopo l'ultin toc, che al svuale, parcè che aromai dîs km, cuant che tu âs za fats 40, a son nuie, come inte vite. Par gustà, la spese si fâ sul puest, tal minimarket di Dalès, che podopo no àn ni melon ni robe che ti stici e alore tu gustarâs cun noranze pompelmo doi piarçui e doi yogurts. Glasignis e Banane, par jessi precîs. E ancje se li gjambis a van dulà che vuelin, tu decidis che a vâl la pene no fermâsi jù, ma lâ sù fintremai che no tu cjatis nissun, e restâ li a durmì, sveanti juste par butâti inte aghe ogni tant.
Tu tornis cjase in mieze ore di mancul, jessint di rive jù, e come ogni an no tu viodis la ore di rivâ cjase.
Tu ti jeris puartât di lei, ma no tu âs let nuie.
Tu ti jeris puartât di scrivi ma no tu âs scrit cuasi nuie.
E ancje il telefonut, che lassù nol cjape, ti à lassât cuiet.
La bielece no, chê no ti à lassât in pâs, e je corude ator ator di te dutundret, e par une volte adan almancul, a va ben cussì, di fâ chestis matuçadis.
Scrit di gelo stellato a lis 15:44 1 salvadis che a vevin alc ce dî Etichetis: salvadeadis, un pôcs di afars mei
lunedì 13 giugno 2016
Misuris moris
Cinc di matine sul antîl di cjase.
No si decît a plovi,
No si decît il timp metint lis çavatis cul dêt.
Poiât sul pedrât
Si disfrede svelt un libri
Di poesiis e un tè.
Si mudarà in aghe flape il nûl,
E il dûl di un folc pal ton,
Clamât sassin cence colpe ne pecjât,
Al jemple lis pocis e la ghigne sclagne
Da lis cjariadoriis.
La bissebove, la balfuerie,
Inneade la grame e la salate
A involuce intun fasolet celest
La cise dai morârs.
Trop biel il nerum puntinât des moris?
Trop bon?
Al dure pôc, nissun lu gjolt.
Ma chel biel al è cence
Cence misure.
Scrit di gelo stellato a lis 09:22 0 salvadis che a vevin alc ce dî Etichetis: poesiis par furlan
lunedì 16 maggio 2016
Il cartel par Udinese - Carpi
Finalmentri e je finide, cheste stagjon disgraciade e di penâ.
E ti ven di domandâti, une volte in plui dopo vê viodût la partide di îr, e saludâts cun ducj i meretatissims onôrs Totò, Pasquale e Domizzi, ce che al reste e ce che al varès di restâ di cheste scuadre.
Pardabon... un zuiadôr serio e che al lavore simpri, ancje se nol zuie, come Pasquale, lu vino?
Un zuiadôr cence mieçs tecnics ma cun grinte e cativerie e tant voie di muardi come Domizzi lu vino?
Di chest an no salvarès nissun.
Ducj chei che o aiodût in campo îr ju mandarès vie.
Adnan, nol è.
Widmer, une promesse cence continuitât.
Fernandes, tante voie, tant cori, ma dibant.
Danilo, brâf, ma je ore di cambiâ aiar.
Therau, di cjapâ a patàs, ancje se di chest an, al è forsit l'unic insieme a Karnezis di salvâ.
Piris,,, mah?
Badu, tante voie e tancju sbalios.
Zapata, podin vivi cence.
Ducj chei de panchine ti fasin simpri pensâ che ancje un cambio nol cambie nuie par che tant no vin nissun.
Forsit, e al è brut dîlu, ti ven voie di tignî di cont dome Kuz, che no si capìs chel çondar di De Canio ce che lu à tignût in panche par un Lodi che al è dome di saludâ.
Un calvari di anade cence balon, a part dôs partidis, e che al va dit a jerin merit ancje di une zornade stuartissime (dal Napoli) e di ducj chei fuarts in panche (la Fiorentine)
E insome. Spietin l'an gnûf... ma di chescj no mi mancjarà nissun.
Scrit di gelo stellato a lis 07:43 0 salvadis che a vevin alc ce dî Etichetis: cartei da l'Udinese
Iscriviti a: Post (Atom)


text:
Pasche cristiane
La Pasche e je la plui impuartante fieste dal calendari liturgjic de Glesie catoliche e ancje di altris Glesiis cristianis, ma no di ducj chei che a si definissin cristians; e ricuarde la resurezion di Gjesù di Nazareth, avignude secont de Bibie, trê diis daspò de sô muart in crôs.
Tabele dai contignûts
La date dal dì di Pasche[cambie | modifiche il codiç]
La fieste de Pasche cristiane no cole simpri intune zornade definide, ma e ven fissade ogni an te domenie dopo dal prin pleniluni ch'al seguìs l'Ecuinozi de vierte (ai 21 di Març). Chest sisteme al è doprât dal IV secul, parcè che prime e esistevin diviers sistemis basâts su la date de Pasche ebraiche; in particolâr, ciertis glesiis asiatichis e celebravin la Pasche inte stesse zornade dai Ebreus, cence tignî cont de Domenie, e chest al fo origjin di une controversie (controversie cuartodecimane) cu la glesie di Rome. Ė Duncje la Pasche e colarà tra i 22 di Març e i 25 di Avrîl. Difat, se la lune plene e je ai 21 di Març, e cheste zornade e je un sabide, Pasche sarà la zornade dopo. Se invezit il pleniluni al fos ai 20 di Març, chel dopo al sarà ai 18 di Avrîl, che se fos di domenie al fasarès lâ la Pasche ai 25 di Avrîl.
La liturgjie[cambie | modifiche il codiç]
Vee di Pasche[cambie | modifiche il codiç]
La sere dal Sabide sant si ten la celebrazion de Vee pascâl dividude in cuatri fâs:
- La benedizion dal fûc
- La celebrazion de Peraule, cun siet leturis che contin la storie de salvece
- I batisims e la rinovazion da lis promessis batisimâls
- La Eucaristie
La Pasche in altris lenghis[cambie | modifiche il codiç]
Peraulis derivadis di Eostremonat o dal mês di Eostre:
- Latin Pascha o Festa Paschalia
- Grêc Πάσxa (Paskha)
- Arap عيد الفصح (ʿĪdu l-Fiṣḥ)
- Bulgar Пacxa (Paskha)
- Catalan Pasqua
- Danês Påske
- Olandês Pasen
- Esperanto Pasko
- Finlandês Pääsiäinen
- Francês Pâques
- Islandês Páskar
- Indonesian Paskah
- Irlandês Cáisg
- Bas todesc Paisken
- Norvegjês Påske
- Tagalog Pasko ng Muling Pagkabuhay (leteralmentri "la Pasche di Resurezion")
- Portughês Páscoa
- Rumen Paşti
- Rus Пacxa (Paskha)
- Gaelic scozês Casca
- Servian-crovat Uskrs
- Spagnûl Pascua
- Sloven Velika noč
- Svedês Påsk
- Turc Paskalya
- Galês Pasg


text:
Gno nono mi veve obleât a cjapâ ta man la mierde dal cjaval, palpantle ta palme. Mi veve dite che al jere impuartant tocjâ la ultime riodule dal cjar, par rivâ a capî ce o cui che, ta carovane, al stave denant e parcè. “La cognossince dal sfondac e permet la comprension dal parsore” a mi veve dite tossicjant. E jo no vevi capide une madone. I vevi sîs agns dopo dut e la mierde di cjaval mi faseve schifo. I vuardeavi la strade, spietant che une anime a câs nus vegnìs incuintri puartantnus jutori, par vie che la nestre machine e veve fermât di carburâ e vivi dopo l’ultin tornant. I varessin scuegnût passâ pe statâl tredis ma, da la Austrie a Cjargne, a jerin masse patuliis e il nono, che al vendeve la sô sgnape in cambi di spagnolets forescj, al veve sielzût lis mulatieris, che fin a chel moment a nus vevin dome menât fintremai cûi di vacjis scaturidis dai nestris fârs alts. E pôc dopo, il motôr al jere sclopât definitivementri des bandis di un sierai, là che doi cjavai nus cjalavin come mecanics dentri la lôr oficine. Cuant che la gnot e la glace a jerin caladis sui nestris cjâfs, il nono al veve tacât a stâ mâl pardabon. La mierde di cjaval su la mê man a si stave indurint, il so odôr al smamive, intant che la muse plene di barbe dal vecjo a sblancjave sot i miei voi. I doi cjavai a someavin bandonâts a lôr stes, di masse oris a jerin li e no vevin viodût ancjemò nissun. Pôc dopo miezegnot il nono al jere svignût, tacant subite dopo a delirâ. “Drio al me mar vorrei andar…” al cjantuçave a voi sierâts. “Ce mâr, nono? Che a Lignan no tu sês mai rivât” i disevi sot vôs. “Drio al me mar, vorrei andar. Trieste amor mio!”. Il nono al jere lât indevant cussì par dute la gnot, fintremai che il so cuarp no si jere indurît come la mierde su la mê man. Al jere restât fer impalât, cui voi vierts, a cjalâ i musics luncs dai doi cjavai, che a mastiavin scjassant la criniere. Tor misdì dal dì dopo doi turiscj che a tornavin jù di une cualchi creste li vicin a si jerin svicinâts a nô, tocjant il nono, cjalant cu la code dal voli la mê man incrostade. “To nono al è muart, i scuegnìn rivâ jù e visâ cualchidun. Tu ven cun nô, ma prime laviti chê man” a mi vevin dite. I vevi fat cuintri rabiôs, nascuindint la man daûr da schene. “Mi covente par capî cui che al comande!” ur vevi rispuindût e lôr mi vevin cjalât scocolant i voi. O jeri tornât jù a pît, par vie che nissun dai doi al veve volût, come che i speravi, cjamâmi su lis sôs spalis e il nono, biât lui, al jere restât là sù, vuardeât dai doi cjavai, come smenteât framieç un cualchi passaç a Nord Ovest di Triest.
lunedì 11 gennaio 2010
Passaç a Nord Ovest di Triest
Gno nono mi veve obleât a cjapâ ta man la mierde dal cjaval, palpantle ta palme. Mi veve dite che al jere impuartant tocjâ la ultime riodule dal cjar, par rivâ a capî ce o cui che, ta carovane, al stave denant e parcè. “La cognossince dal sfondac e permet la comprension dal parsore” a mi veve dite tossicjant. E jo no vevi capide une madone. I vevi sîs agns dopo dut e la mierde di cjaval mi faseve schifo. I vuardeavi la strade, spietant che une anime a câs nus vegnìs incuintri puartantnus jutori, par vie che la nestre machine e veve fermât di carburâ e vivi dopo l’ultin tornant. I varessin scuegnût passâ pe statâl tredis ma, da la Austrie a Cjargne, a jerin masse patuliis e il nono, che al vendeve la sô sgnape in cambi di spagnolets forescj, al veve sielzût lis mulatieris, che fin a chel moment a nus vevin dome menât fintremai cûi di vacjis scaturidis dai nestris fârs alts. E pôc dopo, il motôr al jere sclopât definitivementri des bandis di un sierai, là che doi cjavai nus cjalavin come mecanics dentri la lôr oficine. Cuant che la gnot e la glace a jerin caladis sui nestris cjâfs, il nono al veve tacât a stâ mâl pardabon. La mierde di cjaval su la mê man a si stave indurint, il so odôr al smamive, intant che la muse plene di barbe dal vecjo a sblancjave sot i miei voi. I doi cjavai a someavin bandonâts a lôr stes, di masse oris a jerin li e no vevin viodût ancjemò nissun. Pôc dopo miezegnot il nono al jere svignût, tacant subite dopo a delirâ. “Drio al me mar vorrei andar…” al cjantuçave a voi sierâts. “Ce mâr, nono? Che a Lignan no tu sês mai rivât” i disevi sot vôs. “Drio al me mar, vorrei andar. Trieste amor mio!”. Il nono al jere lât indevant cussì par dute la gnot, fintremai che il so cuarp no si jere indurît come la mierde su la mê man. Al jere restât fer impalât, cui voi vierts, a cjalâ i musics luncs dai doi cjavai, che a mastiavin scjassant la criniere. Tor misdì dal dì dopo doi turiscj che a tornavin jù di une cualchi creste li vicin a si jerin svicinâts a nô, tocjant il nono, cjalant cu la code dal voli la mê man incrostade. “To nono al è muart, i scuegnìn rivâ jù e visâ cualchidun. Tu ven cun nô, ma prime laviti chê man” a mi vevin dite. I vevi fat cuintri rabiôs, nascuindint la man daûr da schene. “Mi covente par capî cui che al comande!” ur vevi rispuindût e lôr mi vevin cjalât scocolant i voi. O jeri tornât jù a pît, par vie che nissun dai doi al veve volût, come che i speravi, cjamâmi su lis sôs spalis e il nono, biât lui, al jere restât là sù, vuardeât dai doi cjavai, come smenteât framieç un cualchi passaç a Nord Ovest di Triest.
0 coments:


text:
di cuant che l’abìs nol tormente plui el gno credo, mi plâs imagjinâ che intal eterni o volarai lei ducj i libris che culì non ai mai podût: un infinît (vint juste il timp). E une prime part o vuei risiervâle, simpri a lei, ma nome di poesie: dute chê scrite, in ogni timp, in dut il mont, di ogni femine.
e li imparâ subit, di une in une, ce che no ai mai rivât a podê intindi.
se le imortalitât e je un cressint di amôr adun cun cognossince, dome il savê di femines amant al valarà le pene (si fâs par dî, jessint in paradîs) di lâ a imbraçâ: svicinant in chest mût il vêr, che, dut câs, al è simpri une concuiste. no come chi, che al reste imposizion di chei che a àn cjapât in sacri le esclusive.
o soi rivât a cheste decision dopo un pôc che o ai dedicât, intun cressi di sorprese e di scatûr, a viers mai lets prime, di femines poetis: di stupôr a maravee, in emozion. cence smenteâmi chês (che o ai vût le gracie di cognossi: cetantes! di strenzi il cûr) che le poesie le an bielzà intai voi, tai dêts, jenfri cjar e piel, te anime. ancje se no scrivin cu le plume, vint scrit, di cetant, cul sanc. sul savalon.
par chest mi cuche di sot vie, une brame di ben, fin a ingropâmi: une voie di butulâ de tenarece, di sunsurâ cjareces mai spleades. tant di podê tornâ subit a nassi, par inventâ, savint, de gnove vite.
gjenesi
...utàne Eve! (cemût biade! no ‘nd jere di oms li ator. ve alore il pre-judizi: chel sintiment jê lu à intal cjâf, za d’imprin!) …tàne Eve!sù po Adam, ce disistu: e je a pene nassude! - propit par chel! al rispuint di rabie tocjantsi les cuestes - e il miluç dulà lu metistu? - chê e je vere: ma ancje tu, ce balçûl!
«fûr di ca pretesârs sporcacjons! in cjastì jù tal mont: a fâ moltiplicazions!»
pazience: vessial fat tant paromp. no lafè! un a gjoldi di corse, po subit a durmî, di sveât fûr di cjase a zuiâ cu le vuere. e chê altre? disfornâ tal dolôr, tirâ su une sdrume, smondeâ, fogolâ. e po? al è lami! salât! masse cuet! al è frêt! ... o voi fûr un moment a comprâ i spagnolets.
e diseve Cisìre, sot vôs: par che jo no sintìs, che se ancje il so om «al va là di fûr a butâ un pôc di brût, po dopo a cjase al puarte simpri le cjar».
savintlu becjâr, cheste part a mi leve. pe prime, no sai: no ai olsât domandâ.
ce storie, nomo, che dal prin om. e ancje chê di Adam, l’om di Cisìre.
conte des contis…
Sahrigar re di Persie, pal tradiment di une, al decît di copâ ogni gnove nuvice dopo le prime gnot: fin cuant che intal pais no reste plui nancje une frute di marît. alore al ordene al Visir[1]: dami tô fie. ce podevial mai fâ chel puar om, abituât di simpri a ubidî: cul cûr sglonf, i e dâ (ancje parcè che si sa: il pagnut prin di dut). si clame Sherazade chê fantate. tant gustose di cjar. e plui svelte di cjâf.
chi e tache le storie plui biele che sedi mai stade contade.
e je sere: le prime. al rive il re. jê lu fâs sestâ, e invie une conte che dure dute le gnot. ma e rimande il finâl a le dì dopo. lui dut cjapât, al dismentee l’istint e al spiete: ben curiôs, come mai prin (par dî che ancje un om, un barbar, al pues vê un sintî, e no lâ dome di tîr).
e tal indoman?
di gnûf une altre conte, cul so finâl mandât al dì a vignî. e par Mil e Une Gnot [2] chê frute e rive a tignî a puest il sanguinari. lu maravee cul so contâ, lu incuriosìs cu le imagjinazion, lu impresone tal sintiment, lu puarte fin parsore di ogni cîl: cence tocjâlu. e vicevierse. e chel sassin, slargjant anime e cûr, al rive a capî le diference che distache un leon dal agnelut, une umane a pet di une cjavale. e si lasse condusi de gracie de frute. che cumò, lu ten salt, intal voluç de spiete. fin che lui i domande perdon: nol à plui tal cjâf di maçâle. le pree di no lassâlu, di sposâlu daurman, che cumò al è un altri: diviers. sensibil. rispietôs. civîl.
Sherazade e veve riscjade le piel, ma po suiant ogni pôre, e à rivât a pleâ le prepotence di chel mus. e cuant che e à viodût ricognossude le sô dignitât di femine, e à acetât di maridâlu, ancje.
Tantes frutes vuê, prin si maridin, po e riscjin le piel. cence savê [3].
di el fari


text:
lunedì 17 ottobre 2011
IN SPIETE
6 coments:
- Gjovane ha detto...
-
Ce biele conte, Rosute! A somee tant ai ricuarts che a mi e me sûr, che vîf in Canadà, a nus plâs contâsi lis voltis che je a mi telefone. Un dai ricuarts al è chel da la vacje Bise di gno nono che a saveve ben je dolà fermâsi, cence nancje dai un segnâl. Denant une ostarie, veh, parcè il nono al veve di là a bevisi un taiut.
A pene che si sintarin cun me sûr o ai da leile, cheste conte.
- 17/10/11, 10:35
- Rosute ha detto...
-
Grazie Gjovane!
Ancje jo o soi partide dai miei ricuarts par scrivile, mi è vignude propit dal cûr.
P.S. ducj a àn vût une "Bisje" ;)
maman
- 17/10/11, 14:38
- nelodifeagne_51 ha detto...
-
Ben scritte. Po dopo a to' jè il cûr.
- 19/10/11, 11:29
- nelodifeagne_51 ha detto...
-
Tocje. Domandi perdon
- 19/10/11, 11:29
-
-
Pardabon chest mont, che tancj di nô e an pasât cuant che jerin fruts, al jere plui vêr, plui vîf, di sigûr ancje plui dûr, ma cence atri e a diference di vuê, plui dongje de nestre umanitât. Brave Rosute de bande di Maurizio DiFant
- 19/10/11, 14:50
- Rosute ha detto...
-
Grazie Nelo e Maurizio,o soi contente che us sedi plasude la conte. Jo cheste realtât o soi rivade a viodile par un pêl, po dopo e je rivade la globalizazion, la television, chê smanie dai furlans di someâ di plui a "chei altris" e cumò...no sai se o sin miôr o piês.
Ogni ben
- 20/10/11, 21:57


text:
«…Ma mi insumio, soio muart, o cualchidun cence che mi acuarzi mi aial puartât in chel mont che nol è plui ma, che ben ancjemò mal visi?» si domandave Bepo, sfuarçantsi di vierzi i voi, dopo une gnot, là che nol capive cui che lu veve puartât in chei timps indulà che il snacai sù la sô muse al faseve ancjemò di paron.
A Bepo, i tornavin tal cjâf e denant dai voi, ricuarts di vite, vuardâts in chê scjate misteriose, che nissun al sa se la vin tal cûr o tal cerviel: in chê cassele là che il timp planc, planc, ju lave di ducj i torments e i dolôrs di in chê volte, par dopo, cuant che mancul s'al spietin, magari tal sium, fasiusai rivivi simpri plui biei.
E in chê vegle, i pareve di jessi tornât pardabon indaûr te sô infanzie; usmâ l'odôr de jerbe brusade da zulugne, che e cresseve su chei cuei salvadis, indulà che di frut al lave a tindi; viodi lis viscjis tindudis plenis di ucieluts: luiars, franzei, montans, gardelins...
«Dâti di ca… vierz i voi, sveiti, no âtu finît di dî strambolots, al è di oris che tu fevelis di bessôl»…
Ulive, stufe di sintîlu, si zirave, gnervose, tal jet. Sarés jevade, ma fûr des cuviertis e jere une criùre che faseve dreçâ il pel a pene a meti fûr la man. Po dopo dal barcon si sintive che su la strade la tramontane e soflave cence nissune creance e che la ploie e colave jù a selis.
Puare femine, sintût chel timp la di fûr, e varès volût di gnûf impisulîsi e par chest lu preave di finî cui siei siums , ma lui no la sintive. Cui sa là che Morfeu lu veve puartât!
«Le vacje di Sant Denêl – Bepo, crustant i dincj al murmuiave – le vacje di Sant Denêl…»
Sì, Bepo, cumò al jere montât sù su chel tren che di Udin, ogni dì, passant par ducj i paîs a bas des culinis, al rivave sù, fin tal paîs dal presut, propit a San Denêl. Ulive lu veve capît pai strambolots che a jessevin da sô bocje, come che e veve capît, istes des sôs peraulis, che cumò il tren si jere fermât te stazion di Feagne.
«Doman…, sì doman…» biât, Bepo, cussì al predicjave «tu mal dâs doman, cuant che cul tren o tornarai a passâ par chi ….. Vignarai cu la scjaipule…»
Bepo si insumiave di un gardelin che un so amì, propit di Feagne, al veve cjapât sù par lui suntun nît poiât intun di chei peçs che a cressevin ator ator de stazion.
Ulive, puare femine, tal sintilu no saveve se ridi o vaî e rassegnàde, provant di gnûf a sveâlu par falu tasê e veve zontât:
“Banducel, cuâl gardelin, cuai peçs de stazion di Feagne, cuale vacje di Sant Denêl. Chei arbui ju an dislidrisâts di un piès, e ancje la vacje di Sant Denêl le an sfantade di une vore di timp.
Intant, là di fûr, la buere no dave padin. La ploie ancjemò e colave bondant e no tant lontan si sintive sbati cualchi barcon. Su la strade, invezit, al pareve che al corès alc di grues, che l’aiar al puartave vie cun sè: forsit un toc di gorne o un grues carton.
I burlaçs di chê brute matine a Ulive i parevin il spieli di chel mont, gnûf, che di cualchi an planc, planc si fâseve indenant: un mont di miserie, di cjasis fredis, di fantats, par sante scugne, cu lis mans tes sachetis, paris di famee cence lavôr e Diu nus vuardi, come une volte al tornave un mont cun pôcs bacans e i tancj muarts e di fan.
«No, no , in chel manicomi di timp e di mont là di fûr no ai voie di lâ: miôr sta chi tal cjalt, sot des cuviertis, ancje se mi tocje scoltâ lis bufulis di Bepo, i siei mateçs cui gardelins e cui siei viaçs su la vacje di Sant Denêl, ancje se a pensâle ben no mi displasin: a somein a bielis flabis».
di Nello Malisano


text:
- Disêt ben che jo no ai pôre. E à zontât al gjornalist che i domandave se no veve pôre di fâsi copâ.
lunedì 23 marzo 2009
La berbere ribel
Il pari di Karima i veve prometût che al veve capît e che a no la varès plui cuvierzude di pachis se a le cjatave scuvierte e cence chador. Naturalmentri al veve sburtât i fradis e lis sûrs a fâle tornâ a cjase. Cussì e jere tornade. Dut ben fin cuant che, trê mês dopo, il pari al à decidût di puartâ dute la famee in Maroc in vacance. Là, pene passâts la frontiere, i à filât une sberle e un vêl di meti subite disint che cumò a no varès vût plui nuie da dî e che se a no filave drete a le varès lassade culì.
Jê, che come so pari e sô mari e cjacare dome il berber e no sa ni lei, ni scrivi, ni cjacarâ l'arap e a capît subite che e jere freade.
Alore a si é tignude cuiete fin cuant che a son tornâts in Europe. Doi mês dopo e à scuvierzût che so pari, a Casablanca, al veve stât in comun a declarâ che e jere maridade cuntun om che jê a no veve mai viodût...
Di fat, il pari al veve ricevût 15000 dirams in cambi de fie. Cussì, il so futûr om, al podeve pretindi di lâ a stâ in Europe cun dute la famee.
Ma Karima e a dite di no e e je tornade a scjampâ di cjase.
Vuê e je a stâ cun Mohamed. Un om che a si è cjatade jê di bessole. A àn vût cuatri fruts. Ma cuatri fruts che, invezit di vê il non dal pari a àn il non di un scognossût che, secont la leç, al è il so om e che di dîs agns ju ricate disint che e varà il divorzi dome se a lu fâs vignî in Europe o se so pari i torne i bêçs ae sô famee.
- Pues crodi... E disè jê. Se a lu fâs vignî a mi denuncie par adulteri. E gno pari a mi domande prime di tornâi i bêçs e daspò a mi puarte jù par fâmi lapidâ!
Par fâle curte, o plui biele, Malika e a scrit un libri in dulà che e conte in lunc e in larc lis sôs tribulazions da cuant che e veve nûf agns. Il libri al à sucès e jê a sta deventant innomenade jenfri une minorance di musulmans e une maiorance di cristians.
Te ultime conference stampe, un miedi al si é alçât sù par contradîle par vie che jê e diseve che i miedis, ae domande dai gjenitôrs, a continuin a fâ fals certificâts di malatie aes frutis magrebinis par che a no ledin ai cors di gjinastiche.
Alore jê e a clamât dîs miedis a câs, par viodi ce che al é vêr, e in trê dîs e à vût 7 certificâts. Il prin a lu à otignût par vie postâl, cence nancje paiâlu e cence nancje mostrâ le frute.
L'ultin invezit, e Karima a i plâs di dîlu ai gjornâi, a i é stât refudât di un miedi marochin che i a dite che achì o no sin in Maroc e che la gjinastiche e la pissine a fasin ben aes frutis tant che ai fruts.
- Disêt ben che jo no ai pôre. E à zontât al gjornalist che i domandave se no veve pôre di fâsi copâ.
- Disêt ben che jo no ai pôre. E à zontât al gjornalist che i domandave se no veve pôre di fâsi copâ.
Prossime tape: doman par television.
La polizie e je visade... parcè che e à ricevût menacis di muart.
di Jaio Furlanâr
Conte n. 25
Etichetis: Contis, Gjenar sociâl, Jaio Furlanâr
venerdì 20 marzo 2009
I rincjins de Madone
Une dì jo e me pari si stave cjalant une vecje fotografie smamide in blanc e neri dal matrimoni par procure di une fantate dal paîs cuntun fradi di gno nono, che in chê volte al jere in Argjentine, dulà che si viodeve dute la famee in pose e cussì al à scomençât a contâmi cheste storie sucedude propit a gno nono, prin a çampe in pîts, in ultime file.
Prime però bisugne che us spieghi che la Madone te nestre glesie, a cjalâle ben di dongje, e à i rincjins. Un biel pâr… grancj a "lampadari", come chei che si viodin inte colezion "Perusini", i stan une vore ben, ma chel che plui mi fâs braure al è che e je stade propite mê none bisse, chê che inte fotografie e je sintade a drete de nuvice, a dâjai come pegn par fâ tornâ a cjase de vuere (la prime) gno nono, nassût tal 1893, e i siei doi fradis che ta chel timp a jerin stâts clamâts de Patrie a fâ il lôr dovê.
Cussì gno nono come tancj altris dal paîs, finîts però cul non sul monument de place, al partì al front sul Cjars, no si sa dulà, ma al jere finît ancje lui tal mieç dal pantan de trincee come Ungaretti al à ben descrit tes sôs poesiis, e cuissà forsit lu à ancje cognossût.
Cuant che il comandant al ordenà di saltà fûr de linie e partii al atac par concuistâ une cime, come che tai libris e vegnin clamadis "le battaglie", si cjatà a frontâ lis svintuladis des metraiis, lis bombis, al à viodût colâ i siei amîs di disgracie un par un, lui al è colât dentri une grande buse tal mieç des pieris dal Cjars, viodût che nol podeve lâ indenant parcè che il nemì al jere plui in alt di lôr e ju stave fasint fûr ducj, a pene che al podè al tornà indaûr…ma il comandant, contrariât parcè che a jerin tornâts vîfs, ju denunzià come disertôrs e cussì si è cjatât metût in file pe decimazion!
Lui al jere il numar nûf, cussì al à viodût a sparâ e colâ par tiere muart chel dongje di lui!
Lis batais sul front a lavin indenant e il so reziment al vignive di volte in volte spostât fin che une dì, dopo une pesante propagande cuintri il nemì austriac che al violentave lis feminis talianis, al fo mandât in perlustrazion di là des liniis dal nemì e subite al fo fat presonîr.
I austriacs i domandarin ce mistîr che al veve e lui al rispuindè che al jere marangon, alore lu meterin subit a fâ cassis di muart, intune cjase sierade cuntun grant curtîl, a durmî intal cjôt dai purcits suntun grum di paie. Di bevi aghe e di mangjâ nuie, cualchi patate e vonde.
Duncje le fan prest e scomençà a fâsi sintî tant che nol rivave plui a stâ in pîts. Alore par salvâ la piel al pensà di lâ a cjace…di pantianis.
Al veve leât cuntun filistrin un piron suntun baston e li fer par oris a spietâ che a passassin de fressure e cuant che a rivavin …zac! Lis impirave cul piron, une biele brustulide sul fûc, une spelade e…puar nono, al contave che a jerin cussì buinis e che graciis a lôr al à podût tornâ a cjase vîf … e regalâ, par gracie ricevude, ae Madone i rincjins di famee.
di Isa Dorigo
Conte n. 24
Etichetis: Contis, Gjenar romantic, Isa Dorigo
lunedì 16 marzo 2009
Nûf di Otubar
O crodevi che la piês robe che e podeve capitâmi fos ce che al è sucedût a Marieto, chel che al è colât dal cjariesâr grant e al è restât paralizât. Puaret… al bateve dome lis ceis. Sin lâts a cjatâlu, ancje cu la mestre e cul plevan. Ma ogni volte al discocolave i voi e al tacave a vaî, cussì vin fermât di lâ.
Prime di Marieto, crodevi che il piês che al podeve capitâmi al fos sedi lassât di Irme, ma a son bielzà trê agns che lu à fat e sì e no che mi visi di jê, cuant che la viôt a Messe Grande.
Il fat al è che jo no rivi a vê pôre di murî.
None Catine e à cirût di sclarimal, une volte, ma la mame i à dit di dut!
– Al ge lo dirè cuant c'al sarà pi grant! – i à businât.
Ma jo, un tichinin o vevi za capît: veve voie di dîmi che jo no pues murî, nancje di fan!
Cumò no sai se e je vere, ma soi sigûr di jessi diferent di chei altris fantacins.
A tredis agns soi sbrissât jù tal straplomp daûr di cjase e a rodolons soi lât a finîle fin di sot la mont. A mi jerin restadis intor dome lis mudantis.
A sedis agns, par zuiâ, mi soi butât inte aghe dal lât, la gnot dal ultin dal an, e o soi saltât fûr doi dîs dopo.
A disesiet soi lât sot la Flavia di Don Erminio; trê dîs dopo sot de coriere des cinc.
Doi mês fa, intant che o tornavi dal borc di sore, vignint jù a manete, o ai cjapât in plen la scrove dai Monticoli e le ai copade. La Lambreta jere a tocs, di no cognossile, e jo soi scjampât vie di corse, ma ancje chest colp no mi soi fat nuie.
Dome usgnot o ai capît ce che al pues jessi piês che murî.
O cjaminavi a dut sglavin sul rivâl dal lât gnûf, cjalant la aghe che e balave tal scûr. In chel, dal Toc, su adalt, o ai sintût dut un sdrumâ e fracassâ.
Un slac, o ai pensât prin che la mont interie mi colàs intor.
di Raffaele Serafini
Conte n. 23
Etichetis: Contis, Gjenar di orôr, Gjenar storic, Raffaele Serafini
venerdì 13 marzo 2009
Cidulis
«Rose!» al veve berlât Dree cun dut il flât che al veve intai polmons, cuant che al jere vignût il so moment. Al pareve che la cidule che al veve tirât, saltant e cisant jù pe cleve, no ves vût plui di fermâsi. Ae fin si jere sfantade tal scûr, glotude de fumate…
…Cidule jù pe’ rivis tu sês,
tu che tu impiis chest vivi toront…
Cjantuçant, Dree al pensave a Rose, che e jere deventade la sô femine e i veve dâts doi fruts, un par sorte. A jerin tornâts a stâ sù, in mont, intun stali metût a gnûf, daspò di vê vendût l’apartament in citât, là che lui al lavorave intal palaçon de Grande Rêt, e al leve sù e jù ogni dì. La matine, inte sô postazion di lavôr, al meteve manecis, stivalets e calotine cui sensôrs a piel e al faseve une tirade di sîs oris. A jerin agnorums aromai che nol tocjave une pene o une tastiere di chês dai vieris computers di une volte: cumò, si moveve dut cul pinsîr. Par altri, dut ce che al bisugnave movi al jere dentri de Rêt e no coventavin mans veris par spostâ alc di une bande a chê altre di une stanzie, di un palaç, di une citât o dal mont intîr.
Ma, di cualchi timp, i pareve di no viodi plui tant ben il confin fra cuant che al jere a vore, e al manovrave dut comunicant cence movisi a traviers dai sensôrs, e cuant che invezit al jere a cjase, e al trapolave cun ogjets reâi. No si visave, par esempli, se la sere prime al veve imbutiliât il refosc o se al veve fate une operazion parele dentri de Rêt, ae fin dal orari. No si visave nancje se al jere tornât cjase! Par cuintri al veve notât che, tai ultins timps, cualchidun di chei che a lavoravin cun lui si fermave, a voltis, ancje doi, trê dîs cence distacâ e daspò al sparive.
Ancje a lui i pareve di jessi li aromai za di une setemane. Al jere stuf e strac. Al veve bisugne des sôs montagnis, des scussis ruspiosis dai peçs, des pieris slissis des cimis, des guselis verdis dai pins pontadis te tele blave dal cîl. Al veve voie di scotâsi lis mans tirant une cidule in bore biel che al berlave il non di Rose.
Tornant cjase, in chê sere, in machine su la tangjenziâl, no i vignive il flât. Al ploveve, ma lui al veve tirât jù distès il finestrin par sintî, un moment, il fresc di difûr: di strani al jere che lis gotis di ploie su la muse no lu bagnavin!
Cence rindisi cont, e cence che si fos mot dal so puest di vore, Dree al jere jentrât intal progjet sperimentâl di biocomunicazion de Grande Rêt: cualchidun lu veve cjapât sù cun dut l’armamentari de sô postazion e lu veve puartât dentri di chel che, intal palaç, a clamavin il Laboratori di Svilup; altris a vevin proviodût a jemplâ di buride il puest lassât vueit cuntune montadure gnove.
…Cidule jù pe’ rivis tu sês,
che tu ti studis abàs de mont…
La machine e veve sbandât a çampe e e jere finide fûr strade, pôc prime dal casel.
Puntuâl, tal doman, in cronache, e jere jessude la gnove dal incident. Sot de fotografie dal proprietari, che si capive rigjavade de cjarte di identitât, i plui atents no si jerin dâts di maravee tal lei che il cuarp nol jere stât cjatât.
di Gianfranco Pellegrini
Conte n. 22
Etichetis: Contis, Gianfranco Pellegrini, Gjenar fantasience, Onde Curte
lunedì 9 marzo 2009
Al prossim casting a ti sielzin te
«Te prossime cjase che tu compris», e dîs Samantha, poiant la mascarute nere e spacolantsi vie i coriandui dai short di piel, «viôt di cjalâ ben trop che al è grant il garage Valter, a nol è pussibil che o vedin di smontâ tal curtîl par vie che, se no, no si rive a jessi des puartieris, dai. E sì che tu sês gjeometre».
«A nol è il garage, e je la machine che o ai cjolt, masse grande», i rispuint lui, piant la lûs de cjamare, «ogni tant, ti dîs la veretât, a mi vergogni un tic ancje di chei dongje, che mi viodin tirâle fûr e dentri pal pareurts».
«E daie», i fâs cuintri jê subite, «ancjemò cun cheste storie, la machine grandone le vin noaltris tant che Mauro e Deborah, compagn».
«E je vere», al conferme lui, disleantsi lis scarpis, «e po come veture mi plâs di murî, tresinte cjavai, une bombe viôt, dome che lôr a no son a stâ intune vilute cuntun gubatul juste par une Panda, a àn un palaç».
«Sigûr», i rispuint Samantha secje, «Mauro nol à micu di passâi doi mil euros al mês ae sô ex femine come te, al è stât furbo, la amante le à tignude platade e cussì...»
«Cussì ce?»
«Cussì,» e va indevant jê, «al pues parchegjâ il machinon a sotet e jentrâ dret in cjase, dut ca».
«Nol è par disi, Samantha», i fâs lui trancuil, «ma a butâmi par aiar il matrimoni cun telefonadis a dutis lis oris, a tu sês stade tu, o mi sbalio?»
«E ce vevio di fâ?» e rimbeche subit jê, «stâ simpri platade, jo, fighe come che o soi, lassant dut il spazi ae tô ex? Vignint cun me ninin tu âs dome vuadagnât dai, jo vincjesiet agns e tu cuarantetrê».
«Che nissun mai dâ però», al salte su lui content, metintsi a puest il çuf come chei da publicitât dai shampoo, «cjale ca, nancje un cjaveli grîs».
«Chest al è ben vêr, no ti varès robât se no», a lu confuarte jê smicjantlu intune maniere che i ribalte il sanc.
«Ti ise plasude la serade?» i domande Valter, tant che jê, bielzà mieze disvistude, a si juste il perizome par mostrâi ben il tatuaç; che e à da pît de schene.
«Sì, avonde», e dîs la fantate cjalantsi tal spieli e bagnantsi cu la lenghe la ponte dal dêt medi, «ancje se a no ai capît cheste novitât di tirâsi coriandui; va ben che o sin a Carnavâl, ma mi à dât fastidi».
«Dai, e parcè»?
«Parcè che jo», i rispuint Samantha frede, «cheste robe di metisi la mascare e lâ in Slovenie tai clubs par scambiscj dopo vê pierdût bêçs al casinò no le fâs par zuiâ, par divertîmi; par me, e continue, cu la vôs che si romp, e je une robe fuarte, impuartante, a mi da la sigurece che mi covente».
«A si lu viôt pene che tu montis sul cubo par fâti sielzi», i fâs lui content, «tu sês la miôr aromai, tu ti movis tant che une star de lapdance, sâstu? Secont me tu sês pronte».
«Dîstu?» i rît jê dute braurose, vignint cu la bocje a mieç milimetri de sô.
«Sì, sì», i sunsure lui, aromai pierdût e cul cûr che i bat a mil, «tu sês pronte, prontissime, stavolte a no va strucje come l’an passât che ti àn eliminade; al casting dal prossim reality, chest colp, o soi sigûr, a ti cjolin ancje te».
di Maurizio Mattiuzza
Conte n. 21
Etichetis: Contis, Gjenar ironic, Gjenar sociâl, Maurizio Mattiuzza, Onde Curte
venerdì 6 marzo 2009
Marie di Padiâr
Voaltris o vi domandarês ce che o stoi fasint achi sentât. O stoi spietant. E no di Pôc. Ma di agns...
Nol è il gno periodi miôr... A ‘nd ai vûts ancje di biei, cuant che o cognossevi Marie di Padiar. E jere un tipo stramp. Par chel sô mût di movisi tu rivavis a cognossile di lontan. Ancje par vie che veve simpri daûr chel cjan. Anzit, une cjice!O ai simpri pensât che e crodès di jessi al centri dal mont. E veve lis sôs ideis, dispès sbaliadis, ma ogni robe che e diseve la diseve cun snait.
Dutcâs jo o ai simpri vût bisugne di cualchidun che a mi disès ce fâ, naturalmentri par fâ il contrari... E nô si barufavin dispès, ma chest strani rapuart al mi dave energjie. Cumò mi samee di rindimi cont che dute la mê energjie e vignìs fûr par dimostrâ alc a jê. Chel snait lu metevi ancje tal lavôr. No mi va di fevelâ di chest ma ven a stâi che o rivavi a vuadagnâ ben.
Ma no stêt crodi che Marie e fos ce tant sigure di sè. Se tu sês il centri dal mont tu puedis finî par jessi lontan di ducj, di bessôl.
E tacà a cjacarâ di lâ vie, di lâ tal forest.
Jo no i ai dit nuie cuant che e je partide... No j vevi mai dit nuje di chel che a mi vignarès di dî cumò. Jo di agns no fâs plui nuie, mê mari mi cjale preocupade. O tiri indenant cui bêçs vuadagnâts in chel periodi, no spindint nuie par lâ fûr e vie indenant.
Cumò la mê ocupazion principâl e je chê di lâ lì dal rivâl de roie di viâl Vât a tirâ claps inte aghe.
Nol è il gno periodi miôr... A ‘nd ai vûts ancje di biei, cuant che o cognossevi Marie di Padiar. E jere un tipo stramp. Par chel sô mût di movisi tu rivavis a cognossile di lontan. Ancje par vie che veve simpri daûr chel cjan. Anzit, une cjice!O ai simpri pensât che e crodès di jessi al centri dal mont. E veve lis sôs ideis, dispès sbaliadis, ma ogni robe che e diseve la diseve cun snait.
Dutcâs jo o ai simpri vût bisugne di cualchidun che a mi disès ce fâ, naturalmentri par fâ il contrari... E nô si barufavin dispès, ma chest strani rapuart al mi dave energjie. Cumò mi samee di rindimi cont che dute la mê energjie e vignìs fûr par dimostrâ alc a jê. Chel snait lu metevi ancje tal lavôr. No mi va di fevelâ di chest ma ven a stâi che o rivavi a vuadagnâ ben.
Ma no stêt crodi che Marie e fos ce tant sigure di sè. Se tu sês il centri dal mont tu puedis finî par jessi lontan di ducj, di bessôl.
E tacà a cjacarâ di lâ vie, di lâ tal forest.
Jo no i ai dit nuie cuant che e je partide... No j vevi mai dit nuje di chel che a mi vignarès di dî cumò. Jo di agns no fâs plui nuie, mê mari mi cjale preocupade. O tiri indenant cui bêçs vuadagnâts in chel periodi, no spindint nuie par lâ fûr e vie indenant.
Cumò la mê ocupazion principâl e je chê di lâ lì dal rivâl de roie di viâl Vât a tirâ claps inte aghe.
di Dree Venier
Conte n. 20
Conte n. 20
Etichetis: Contis, Dree Venier, Gjenar sociâl
lunedì 2 marzo 2009
Un puest cuiet
Al è un puest cuiet, lontan de confusion, che i si rive intun lamp, al è un lûc là che Diu al po cjacarâ cun dute calme a cui che al va a cirîlu, a cui che al à fastidiis tal cjâf. Jo i voi ogni tant e ancje se nol è nuie si sint che il spirt dal ben stâ al sofle fuart.
Vuê la mê cussience e jere sot sore e no podevi fâ nuie di miôr che lâ in chel puest cuiet, platât di doi lens grancj che cu lis fueis a sunin par lassâti il padin di gjoldi.
Prin di lâ a scuele, cu la cartele su lis spalis o rivi di corse e mi sinti a scoltâ la musiche dal svint che al sofle planc. Mi volti, e nuie. Epûr mi pareve di vê sintude une vôs, un sunsûr, un murmuiâ. Ce che o sai al è che se no lu dîs cumò no lu fasarai plui.
Samearà stramp ma mi sint di spiâ il me segret, a nissun, al aiar, a la grande orele che scolte e che rispuint, lu sai, o soi sigûr.
O tachi: O ai un segret, grande anime, se tu mi scoltis, o varès chê di confidâmi, che no rivi a tirâ fûr. Un timp, di frut, o zuiavi intun piçul zardin, su di une culinute, o vevi vonde coragjo a lâi di bessôl e mi cjatavi là fasint fente di podê stâi par simpri, ma cuant che al vignive scûr o tornavi cjase di corse come se nuie fos stât.
Par cuant che al tornarà chel incjant, se o mi cjati strac, studât, se il miôr al è za vignût e jo no ai savût tignîlu dentri di me, par une volte sole. E alore viôt di tignî cont chel incjant che o vevi di te che o vevi di vê dongje di me. Cence claps tes scarpis, ni polvar tal cûr e cence che lis peraulis a fossin vonde.
Une vôs, clare e fuarte, e salte fûr dal len e mi si involuce intor.
«Frute, tu sês fuarte parcè che tu cjatis la fuarce dentri di te, tu cjalis lontan parcè no tu ti contentis di ce che tu pestis cui pîts, tu puedis fâti judâ parcè che bessole tu fasaressis grande fadie.»
Po di chest puest cuiet jo o ven vie pront, preparât cu la muse sclagne e molade di ogni dolôr pe gnove zornade di frontâ. Nome cussì o cjati la fuarce pe zornade. Mê mari che vai, me pari al berle, une sûr che cjol nome pastiliis e no si jeve tal jet, jo in chê cjase no vuei tornâ, mi coste masse durmî in chel liet che o fissi par aiar dute la gnot. E po a scuele mi indurmidìs benon, e la mestre mi domande ce che o ai, e jo nuie, o stoi ben, miôr ca che no a cjase. Mi à dit che mandarà a clamâ i mei. Che a son a stâ un par bande e chel om che o ai par cjase no lu sopuarti e chê che e sta cun me pari no le cognòs nancje.
Il zovin che al jere poiât daur dal len, di lassù, cul aiar che i dispetene i cjavei luncs, al cjale la frute che cjantuçant si invie ju pe culine. Al pense cjareçantle di lontan: «Torne a cjatâmi frute, jo ti spietarai.»
di Stefano Gasti
Conte n. 19
Etichetis: Contis, Gjenar romantic, Stefano Gasti
Iscriviti a: Coments al post (Atom)


text:
IL CONVEGNO ORGANIZZATO DLLA UNIVERSITà FRIULANA PER GIOVEDì 22 MAGGIOE' COMUNQUE IMPORTANTE E POSITIVO: ONORARE I MORTI RIENTRA NEGLI INSEGNAMENTI DI PRE TONI.
Intal an 2006 al jere Retôr de Universitât dal Friûl il
prof. Honsell che plui e plui voltis al veve manifestade
in intervents e discors la stime pe persone e pai scrits di
pre Antoni Beline. Par chest, dacuardi cul grup di Glesie
Furlane, e fo inmaneade la domande par un ricognossiment
uficiâl a pre Antoni: la ”Laurea ad honorem”.
Intal Fevrâr dal 2007, cun delibare dal Consei de facoltât
di Siencis de formazion, l’incjartament al jere partît viers
Rome par sedi valutât dal Ministeri competent. Ma cualchi
mês dopo il diaul al varès metude la code: pre Antoni
al mûr ai 23 di Avrîl, lis massimis autoritâts dal Friûl a
partecipin al so funerâl, ma di ”Laurea ad honorem” no si
fevele plui.
Dal sigûr chest al è sucedût parcè che al jere destinât.
La Muart, a disevin i sapients de antighe Grecie, e sa ce
che e fâs. Al jere scrit che pre Antoni, vivût cence grancj
ricognossiments uficiâi, ancje al murìs cence onôrs; peât
in vite e in muart a chê int che e vîf e che e mûr cence che
cualchidun si nacuarzi.


text:
E
Il E al è il sest segn dal alfabet furlan. Al è ancje il cuint segn dai alfabets etrusc e latin.
Tabele dai contignûts
Storie[cambie | modifiche il codiç]
Il simbul de letare al derive dal alfabet grec epsilon. In origjin, tal alfabet semitic al rapresentave un om tal at di preâ o invocâ, a sô volte derivât da un jeroglific egjizian. Il simbul semitic si pronunciave /h/ o /e/, a seconde se la peraule e jere semitiche o straniere. I grêcs a àn puartât te lôr lenghe chest simbul col non di epsilon, mantignint dome la pronuncie /e/.
Altris significâts dal E[cambie | modifiche il codiç]
Fisiche[cambie | modifiche il codiç]
- E al è il simbul de energjie, come ad esempli inte formule E=mc²
- E al è il simbul dal cjamp eletric
- e- al significhe eletron
- e+ al significhe positron
Matematiche[cambie | modifiche il codiç]
- e al indiche il numar di Nepero, usât come base pai logaritmis naturâi
- E al è usât come element disseparant tai numars in notazion sientifiche
Metrologjie[cambie | modifiche il codiç]
- E al è la abreviazion di exa, prefìs ch'al vul dî 1018
Musiche[cambie | modifiche il codiç]
- E al è la note musicâl mi pe notazion doprade tai pai di lenghe inglese o todescje
Traspuarts[cambie | modifiche il codiç]
- E al è la targhe automobilistiche internazionâl de Spagne


text:
La Cort europeane pai dirits umans e à condanât un trop di poliziots bulgars par vê tratât in maniere disumane e degradante trê rom. I fats a jerin capitâts intal 2001 cuant che i trê a jerin stâts arestâts. I poliziots prime ur vevin trat cuintri par fâju fermâ e po, une volte blocâts, ju vevin pacâts e svilanâts pe lôr partignince etniche. La Cort europeane e à condanât ancje lis autoritâts bulgaris par no vê indagât su chest episodi di brutalitât de bande de polizie. Magari cussì no, in Bulgarie si à podût viodi ancje di resint câs di discriminazion e di ûs disproporzionât de fuarce cuintri dai rom – al dîs Mihail Georgiev, president de fondazion Romani Baht che si bat pai dirits dai rom bulgars – ma o sperìn che cheste sentence e puedi judâ a cambiâ lis robis.
Font: ERRC, 11/01/10


text:
Il prin ministri rumen, Emil Boc, al à fat savê che no si varà une gnove leç su lis minorancis nazionâls, ma che si proviodarà a slargjâ i dirits ricognossûts a chestis comunitâts cuntun regolament. Al è di almancul trê agns, di fat, che il parlament rumen al ten fer un test di leç su chest argoment. Cumò però il guvier rumen al ven fûr di une coalizion jenfri i liberâi democratics e la UDMR, partît di riferiment de comunitât ongjarese de Transilvanie. Cun di plui, pe prime volte, il ministri pe culture al è propit un membri de minorance ongjarese, Kelemen Hunor.
Font: Divers.ro, 15/01/10


text:
dijous, d’abril 24, 2008
Nur eine andere stille Nacht....
za che no stoi fasint nuie, scrivin alc sul blog ;-) Serade cuiete, aiarut fûr, il clime che mi plâs insome. O soi dâur a scrivi il prin toc de tesi, se dut al va ben podarès rivâ par Jugn, se no par Lui. Jo preferiressi Jugn, parcè che dopo al ven cjalt, e cussì mi podarès gjoldi un mês di plui, ma l'impuartant al è finî intun mût o in chel altri. viodarìn. forsit doman o voi doi dîs jù tes Markis lì di L., se lui nol ven ca, o scugni lâ jo a cjolu... ancje parcè che a cjase mi stoi rompint simpri di plui, o sin in trê, jo, A. e G. A. al è ancje simpatic ma al tabaie masse, al à simpri di fâ alc e dopo pôc mi romp i coions. G. nol nete mai, jo no soi un fissât ma nol fâs propi nuie. o a di viodi, forsit e je ore di cambiâ aiar e lâ vie. parcè che un puest cussì nol è facil di cjatâ, però tu âs di vê la int juste e ca si va simpri piês, mi visi dai biei timps cuant che soi rivât, al jere dut diviers... plui divertent, plui dut. no mi cjati plui ben. comunque al à plot simpri chê setemane ca, ogni sere, ma a disin che di doman al varès di vignî biel. îr di sere ancje un biel burlaç. robis di no crodi. po dovaressi tornâ sù miarcui o joibe, e stâ fin a domenie. mi soi simpri sintût un pôc jù in chestis zornadis, però dopo o pensi che o ai cuasi finût e mi tiri sù... mah, cumò miôr lâ a durmî e doman decidi se fâ un salt jù o no. tant al è il weekend, no podi mica stâ 24h su 24h sul computer no? mi disfi i voi, e mi coventin ancjemò par un pôc... good night and good luck
Zontât di Andri a lis 23:19
Etichetis: timp, universitât, viaçs
Subscriure's a: Comentaris del missatge (Atom)


text:
Soi rivât insomp!!! miercui o ai fat l'orâl di fisiche cun chel mat, fûr cul cjâf... ma no dome pal mût di fâ, ma ancje par ce che nus à dit ae fin... robis che mi restaran impressis par simpri... magari lis scrivarai, ma cumò o soi dome content, mi sinti come se mi vessin gjavât un pês di 100kg che mi tormentave di 3 agns in ca...po joibe l'ultin esam, controlli automatici, un 26 cun tun tic di cûl che nol fâs mai mâl... e cumò al libret al è plen, 28 su 28. no crodevi di rivâ. prime dal esam di fisiche no ai durmît nuie di nuie par dôs gnots. ma cumò al è dut finût, in casin la fisiche e il dipartiment di miarde. speri di no tornâ mai plui la dentri. cumò lunis o voi a domandâ la tesi, e po par jugn o varessi di finî dut.... une estât cence nuie di fâ e nissune preocupzion...... unbelievable
... unglaublich
... no ai ancjemò realizât dal dut... masse content. e cumò mi podi ancje gjoldi un pôc la primevere e pensâ al futûr.
ah e îr mi à rivât ancje il pc, che lu vevi mandât pe seconde volte in assistence... e samee funzionâ....


text:
12 nov 2009
Le fabriche dai prêdis / La fabbrica di preti
7 commenti:
-
-
Sastu Jaio, prime che il libri al sparis, cualchidun al veve rivât adore a puartà une copie a Toronto e cussì, a mi contave me sûr, a si lu passavin in fotocopie.
Mandi
DoneBete
- 12 novembre 2009 16:33
- Jaio Furlanâr ha detto...
-
Interessant, Done Bete, cualchi ant indaûr o vevi cjatât cualchidun ch'al podeve vendimi une copie ma no vevi podût lâ da lui. Daspó al jere muart e no vevi plui savût nuie.
- 12 novembre 2009 17:51
-
-
Uela , trattasi di carboneria ?
Di gossip ?
Dai Jaio , quando troviamo a bere una vasca di vino ?
Ex.
- 12 novembre 2009 20:07
- ILfurlanist ha detto...
-
Pecjât che chest Lenarduzzi, di chel che mi risulte, SI E' DAL DUT FREÂT di domandâ il permes a cui che à i dirits de opare di pre Toni, venastaj i dissendents e Glesie Furlane.
Tant a dî: des robis par furlan si pues fâ dut e sbatisi la leç tant che si à voie. Di no crodi...
- 13 novembre 2009 11:43
- Jaio Furlanâr ha detto...
-
Salve Dree,
Da chel ch'o ai capît tal so blog al é un radicâl, forsit par chel a nol à tignût cont. Ma no savevi che i dissidents a vevin dirits.Sa tu podessis fânus savê alc in merit, cussí ducj chei che passin par achi a lu savaran.
Mandi
- 13 novembre 2009 11:55
- Jaio Furlanâr ha detto...
-
PS: Ma se un prêdi al é maridât cu le glêsie, no îse le glêsie che a à i dirits? O domandi parce che o vevi chê di voltâlu par francês o par inglês.
- 13 novembre 2009 11:57
- Jaio Furlanâr ha detto...
-
Finalmentri, so passais par achi, o scuen dius che il libri lu ai comprât par 25€ a Udin. Indulà?
Us al dîs dome in te vorêle:-)
O par mail:-)
- 17 febbraio 2010 08:39


text:
Il Parlament de Catalogne al à fate buine la leç sul acet des personis imigradis e dai emigrâts che a tornin in patrie. Il test al previôt la nassite di un Servizi di prin acet che al varà la incarghe di informâ cui che al rive dal forest su la lenghe catalane, sul marcjât dal lavôr, sui dirits e sui dovês di fonde e sul model sociâl de Catalogne. Ta cheste suaze, la lenghe catalane e ven definide tant che “lenghe comune” e, duncje, primarie pal procès di integrazion. Su la fonde des cognossincis linguistichis ufiertis par mieç dal Servizi, il guvier catalan (Generalitat) al darà un certificât che al judarà i imigrâts a rignuvî i permès di permanence, ma ancje par cjatâ un lavôr o intal percors par otignî la residence. La leç e je passade cun 117 vôts a pro (socialiscj, çampe radicâl, nazionaliscj catalans) e juste 17 cuintri (popolârs).
Font: Avui, 28/04/10


text:
Galizie: cun Setembar la certificazion linguistiche gnove
Cun Setembar al scomençarà a jentrâ in vore in Galizie il gnûf sisteme di certificazion linguistiche che al sarà organizât su cinc nivei. Dongje de cognossince dai aspiets gramaticâi, fonetics, ortografics e lessicâi, i “Celga”, ven a dî i Certificâts di Lenghe Galiziane, a tignaran cont ancje di cierts elements sociâi e culturâi leâts ae lenghe proprie de Galizie. Si partìs dal “Celga 1” che al previôt la cognossince dai elements elementârs de lenghe galiziane par rivâ fintremai al “Celga 5”, là che si domandin cognossincis linguistichis sul nivel dai laureâts in filologjie galiziane. Cun Setembar a tacaran i esams par vê i prins cuatri nivei di certificazion. Lis provis pal cuint nivel, invezit, a scomençaran dome cul 2008. Di chest an che al ven il sisteme al jentrarà in vore ad in plen e si tignaran doi esams al an par ogni nivel. Dut câs, diviersis realtâts tra chês in prime linie pe promozion dal galizian, a àn contestât il sisteme e a àn fevelât di ocasion pierdude. Di fat, “A Mesa pola Normalización Lingüística”, la Associazion dai scritôrs in lenghe galiziane (AELG), il Coordenament dai lavoradôrs pe normalizazion linguistiche (CTNL) e la Associazion sociopedagogjiche galiziane (AS-PG) a judichin che il gnûf sisteme nol garantissi pardabon lis competencis linguistichis, massime par chel che al rivuarde i lavoradôrs de aministrazion publiche.
(Font: Galiza Hoxe, 31/07/07)


text:
Corsiche: “Ghjurnate de Corti”, messaç dal FLNC e divisions politichis
Si à davuelte tal fin di setemane a pene passât la edizion 2007 des “Ghjurnate de Corti”, apontament là che si dan dongje i plui impuartants moviments indipendentiscj de Europe ocidentâl. La edizion di chest an des “Ghjurnate” e je stade la ocasion par viodi un videomessaç dal FLNC – UC (Front di Liberazion Nazionâl Cors – Union dai Combatents), ven a dî la organizazion armade corse plui impuartante. Intal messaç, il grup armât al vise che la uniche strade par saltâ fûr de crisi e je chê di inviâ des negoziazions tra il stât francês, il moviment di liberazion nazionâl e lis diviersis realtâts che a formin la societât corse, ma al ricuarde ancje che la sô determinazion e il so impegn pe indipendence de isule a son inmò salts, e al clame i zovins ae lote. Lis “Ghjurnate”, dut câs, a àn mostrât ancje une division tra lis diviersis animis dal panorame nazionalist che si vevin dadis dongje te Unione Naziunale: di une bande “Corsica Nazione Indipendente”, organizadore dal apontament, che e à confermât il so impegn pe indipendence; di chê altre bande il PNC (“U Partitu di a Nazione Corsa”) e “A Chjama Naziunale”, che no si son fats viodi ae iniziative e a àn mostrât di no agradî la posizion dai compagns di coalizion. Jean-Guy Talamoni, che al è ae vuide di CNI, dongje di dâ la plene solidarietât al FLNC – UC, al à rivendicât une clare linie politiche indipendentiste che no à di confondisi cul autonomisim o il nazionalisim moderât di chei altris moviments, e al à presentât un progjet politic in 25 ponts che al varès di jessi la fonde par tratâ cul guvier di Parîs. I dirigjents dal PNC e di ACN, Jean-Christophe Angelini e Gilles Simeoni, a àn cjapât lis distancis dal moviment armât e a sburtin par une politiche nazionaliste moderade.
(Font: Le Monde, Libération, Galiza Hoxe, 06/08/07)


text:
Une corse di 1.600 chilometris ator pe Irlande par promovi e tirâ sù bêçs a pro de lenghe gaeliche. Chest al è il Rith (che par irlandês al vûl dî propit “corse”), la manifestazion che e je partide ai 9 di Març di Béal Feirste / Belfast par sierâsi ai 17 di Març, la dì di Sant Patrizi, a Gaillimh / Galway. La iniziative e je stade metude adun di une schirie di organizazions impegnadis inte promozion de lenghe irlandese e e je ispirade ae Korrika basche e a chês altris corsis pe lenghe che i son vignudis daûr in diviersis comunitâts minorizadis de Europe. Par davuelzi il Rith si à sielzût il periodi là che e cole la setemane de lenghe irlandese, di maniere di metile dongje di altris iniziativis imbastidis par promovi il gaelic.
Font: Gaelport, 05-15/03/10; Món Divers, 04/03/10


text:
Il prin incuintri mondiâl dai tatars de Crimee, che si è davuelt te capitâl de regjon te seconde metât dal mês di Mai, si è sierât cu la nassite dal Congrès Mondiâl dai Tatars de Crimee, une organizazion che e metarà adun lis diviersis associazions de diaspore tatare intal mont. Ai lavôrs dal congrès a àn partecipât i rapresentants di 162 associazions ativis in 12 stâts diferents. La diaspore massive dai tatars de Crimee e je leade massime aes deportazions massivis ordenadis di Stalin tai agns ’40 dal secul stât.
Font: Ukrinform, 25/05/09; Nationalia, 27/05/09


text:
Poetis furlans in finâl al Premi “Guido Gozzano”: premiâts in trê su cuatri
Ben! Podìn dîlu cence pôre.
Come che us vevin anticipât intal numar di Setembar, a jerin cuatri i finaliscj di chenti (Giacomo Vit, Laurin Zuan Nardin, Luigina Lorenzini, Maurizio Mattiuzza), e su un numar di partecipants che in dut al è rivât scuasi a 1200 lavôrs, al sarès bielzà stât un bon risultât. Ma dopo de publicazion dai vincidôrs di bande de jurie, ben po, di chei cuatri a son stâts in trê a jessi premiâts, pandint la buine salût de poesie furlane.
Si scuen scomençâ de sezion B dal premi, dedicade aes poesiis ineditis par talian e par “dialet”.
Giacomo Vit, pordenonês di Cordovât, al à vût il plui alt ricognossiment e si è puartât cjase il prin premi, in gracie dal componiment “Ciassolis Sidinis” e nol è restât di bessôl, sul podi de sezion, parcè che tierce e je rivade Luigina Lorenzini, ancje jê a stâ tal pordenonês (a Vît) cu la poesie “Jò inveza eri denant dal mar”. Une sorte di dominance de poesie in lenghis minoritariis e dialets, jessint che il talian, in ducj i premiâts e segnalâts de sezion, scuasi nol comparìs.
E cetant encomi al va fat a Laurin Zuan Nardin che, inte sezion A dedicade ai libris di poesie za publicâts, e principâl di un concors rivât aromai ae sô XVI edizion, al à cjapât il secont premi, e al è stât il prin dai libris di poesie no par talian. Il so lavôr, “La carretta sfavillante - La briscje sflandorose”, editât de Gaspari editrice e jessût pochissim timp indaûr, al scomence in cheste maniere une vore ben la sô vite editoriâl, viodintsi ricognossude cuntun premi di valôr la ricercje dal poete sedi tal spirt uman, sedi dentri de lenghe furlane.
Si che duncje, lenghe furlane che di une bande si conferme “lenghe de poesie”, ma di chê altre e ven doprade di autôrs valevui tant che imprest par componiments di nivel elevât. ❚
Raffaele Serafini


text:
A tornin lis “Lezions di Autonomie”, mai cussì necessariis come in chest periodi storic
A tornin pal tierç an lis Lezions di Autonomie, la schirie di apontaments par fâ cressi une gnove gjernazie di autonomiscj furlans, che e cjali il teritori cuntun voli preparât e concret.
In Parlament e je stade fate buine une riforme costituzionâl, che tra lis altris robis e gjave il Senât de Republiche. L’aiar che al tire pes regjons nol è dai plui bogns.
Se confermade, ca di pôc la Aministrazion regjonâl e varà di meti man al Statût. Il teme di chest an al è in ce maniere che si pues pensâ une scuele di democrazie tornant a scrivi la gnove cjarte di identitât di cheste regjon.
Magari copiant ce che altris comunitâts di minorance a àn fat in altris bandis de Europe o partint de cognossince di ce che o sin e de grande tradizion che o vin e che forsit nancje no si visìn.
Miercus ai 2 di Març si è za davuelt il prin incuintri, il teme al jere Caro modello Friuli…
Il sisteme economic furlan dal post taramot tegnial ancjemò?. Ve chi il program di chei altris incuintris:
***Miercus ai 9 di Març 18.30-20.30
E presente Elisabetta Basso, Presidente de A.C. “La Grame”
Energjie e autonomie - Provision energjetiche e difese de specialitât
Matteo Mazzolini, diretôr de Agjenzie pe Energjie dal Friûl-VJ
Fulvio Stel, professôr di Fisiche de Atmosfere te Universitât di Triest
***Miercus ai 16 di Març 18.30-20.30
Al presente Christian Romanini, Glesie furlane
La autonomie dal Friûl austriac… e il rûl dai predis
Ferruccio Tassin, vice president dal ISSR (Istitût di studis sociâls e religjôs) di Gurize
Mons. Duilio Corgnali, plevan di Tarcint
***Miercus ai 23 di Març 18.30-20.30
Al presente William Cisilino, diretôr de ARLeF
Junts pel sí – Unîts pe indipendence. Il procès di autoguvier in Catalogne
Marc Gafarot i Monjò, gjornalist catalan espert dal procès di indipendence tal CIDOB (Centri di Barcelone pai Afârs internazionâi)
Corsiche, Scozie, Paîs Basc, Catalogne, Friûl… Europe
Marco Stolfo, modul Jean Monnet MuMuCei, Universitât di Udin
***Miercus ai 30 di Març 18.30-20.30
Al presente Michele Calligaris, gjornalist di Telemare
Autonomie e Democrazie. I numars de Socializazion umane
Franco Fabbro, professôr di neuropsicologjie des lenghis te Universitât di Udin
Il cors al è a numar sierât, par informazions o par partecipâ si à di notâsi doprant la schede di adesion o scrivint une e-mail a la direzion: aclagrame@libero.it.
A ducj i partecipants ur vignarà dât un atestât di frecuence e il materiâl didatic metût a disposizion dai docents. ❚
✒ Redazion